text:
Nsaba icyo ushaka cyose, ndakigukorera ntaratandukanywa nawe! Pasteur Desire Habyarimana
Nsaba icyo ushaka cyose, ndakigukorera ntaratandukanywa nawe!
(2 Abami 2:9a)
Ubundi Umukristo wese aba yemerewe gusaba icyo ashaka nk’umwana murugo kwa Data. Wahita umbaza uti “Kuki ibyo nsaba byose ntahita mbihabwa kandi nkijijwe?”
1. Yakobo yaravuze ati “Murasaba ntimuhabwe, kuko musaba nabi kugira ngo mubyayishe irari ryanyu ribi.” Iyo Imana irebye igasanga ibyo usabye nta cyo bizamara mu bwami bwayo uri umwana wayo, ishobora kuba ibikwimye kuko yanga ibyagusubiza inyuma. Urugero: None umwana wanjye muto namuha urwembe ngo arukinishe? Oya. Kuko rwamwangiza intoki. Ariko umuntu mukuru gukoresha urwembe si ikibazo. Hari ubwo usaba ikintu, Yesu akareba agasanga ntiharagera akabanza kukwigisha uko uzabana na cyo.
Hana yarasenze, aravuga ati “Numpa umwana nzamuguha abe uwawe iteka ryose” 1 Samweli 1: 11. None se wowe imigisha usaba izamara iki mu bwami bw’Imana?
Nituva mu isi, Imana izatubaza ibintu 2 a) Ko twejejwe n’amaraso ya Yesu b) Icyo twakoreye Imana igihe twari mu isi.
2. Elisa, Eliya amubwiye ngo asabe icyo ashaka, yasabye neza. Ntekereza ko mu minsi Eliya yari amaze atari abuze ibyo atunze Elisa yamusaba: Eliya yari ayoboye amashuli bigiramo ibyo ubuhanuzi. Yari kumusaba basi gusigara ayayoboye. Ariko yasabye ikintu gikomeye: Gukubirwa umwuka wa Eliya incuro 2. Wowe muri iyi minsi urasaba iki? Aho ntiwaba usaba iby’akanya gato, ibishira cyangwa bizasigara mu isi gusa? Usabe kuzura umwuka w’Imana, ibindi bizakurikiraho. Abaroma 8:32 haranditswe ngo “Iyaduhaye Kristo izabura ite kumuduhana n’ibindi byose?” Uhita wumva ko Kristo ari we arimo byose. Kugira ibindi rero utaratunga Kristo ngo wumve uburyohe bwo kuba umwana w’Imana, ngo wuzure Umwuka Wera, waba warahombye cyane.
3. Akimara gusaba, yagiye kubona abona amagare n’amafarashi byaka umuriro. Nagira ngo mbasobanurire ifarashi muri Isirayeli yasobanuraga intambara, indogobe igasobanura amahoro. Ni nk’uko Jeep na blindé bitandukanye n’ubwo byose ari imodoka.
Hari ubwo urangiza gusaba, aho kugira ngo ubone ibyo wasabye ahubwo hakaza intambara. Ukibaza “Mbese ni Imana yavuganye nanjye, cyangwa naribeshye?” Ariko humura ntiwibeshye, ahubwo ni ko bimera.
Hagati yo gusaba no gusubizwa habamo intambara, ariko iyo ugumye ugahanga amaso Yesu aguha ibyo wasabye kuko icyo Elisa yabwiwe gukora ni uguhanga amaso uko Eliya ari bugende, maze icyo yasabye akagihabwa. Abantu benshi iyo babonye intambara bakura amaso kuri Yesu, ariko muhange amaso. Kuba uri mu ntambara ntibikuraho icyo Imana yakuvuzeho cyangwa icyo izagukorera.
Abantu benshi banze Imana n’abahanuzi, kuko ibyo basabye si byo babonye. Ariko uzamenye ko umuhanuzi iyo avuga ngo Imana ikugiriye itya, aba abireba ku musozi wo hakurya. Ariko kugira ngo wowe uzabishyikire hari igikombe, umwonga ugomba kunyuramo hamwe Dawidi yavuze ngo “N’ubwo nanyura mu gikombe cy’igicucu cy’urupfu, sinzagira ikibi ntinya kuko ari kumwe nanjye.”
Burya Dawidi na we yarababajwe! Ibaze gusigwa amavuta (bisobanuye ngo kuva ubu ni we ubaye umwami), ariko agasubira kuragira intama mu ishyamba imyaka 38. Yarababajwe cyane, ariko Imana ntibyayibujije gusohoza isezerano n’ubwo byamuvunye. Humura icyo mwavuganye n’Imana kizasohora. Hari aho Dawidi yageze, akabaza Imana ati “Amasezerano yawe uzayanyereka narapfuye?” Yabonaga urupfu ari rwo ruri hafi, ariko mu cyimbo cy’urupfu yarategetse yibutse aho Imana yamunyujije hose aravuga ngo “Uwiteka yambereye umwungeri nta cyo nakennye” Zaburi 23.
Imana irinda ijambo yavuze ikarisohoza (Yeremiya 1:12). Yosefu Imana imuhaye isezerano yumvaga biri bube uwo mwanya, ariko murareba inzira zose yanyuzemo: yafunzwe imyaka hafi 13, ariko isezerano ry’Imana ntirihera. Yabwiye bene se ngo ku bwanyu mwashatse kungirira nabi, ariko Imana yarabihinduye kugira ngo ikize abantu benshi urupfu (Itangiriro 50:20). Ibyo ureba bimeze nk’urupfu imbere yawe, umunsi umwe Imana izabihindura amashimwe utangare. Amen.
Hashize imyaka ikabakaba 400 Yesaya abwiwe ngo “Duhawe umwana w’umuhungu,” kandi yamuvuze amureba. Ibyo utareba bibemo mu kwizera n’ubwo waba ubona intambara. Ariko umwami azakugirira neza kandi ntuzapfa utabonye amasezerano y’Imana. Amen.
4. Umukoro wa Elisa wari ukudakura amaso kuri Eliya, kuko yamubwiye ngo “Numbona nkigukurwaho birakubera bityo” (2 Abami 2:10). Mwibuke ko bari bahagaze mu buyatu, mu musenyi kandi hakaza serwakira ije gutwara Eliya. Urumva gukomeza guhanga amaso muri uwo musenyi ukugiye ahantu hose birakomeye. Abonye atakibona neza, araboroga ati “Wabereye Abisirayeli amagare n’amafarasi, tuzaba abande?” Birashoboka ko bitewe n’ibigeragezo urimo bigukomereye wumva ibintu byagucanze, ariko basi ntuhave. Borogera Imana izakumva igusubize. Humura!
Abigishwa babwiwe n’abamarayika (bararamye, bahanze amaso aho Yesu aciye agenda) ngo “Uko agiye ni ko azagaruka.” Bisobanuye ngo agiye muraramye, azagaruke mukiraramye. None ubu ni ba nde bategereje ko Yesu agaruka ko amaso y’abantu b’Imana benshi ari mu isi? Ariko uko yagiye ni ko azagaruka, kandi uko yagiye hari abantu bake no mu kugaruka ntibazaba ari benshi bamutegereje kuko Matayo 22:14 havuga ngo “Kuko abatowe ari benshi, ariko abatoranyijwe ni bake.” Wowe wabonye agakiza ugakomereho, kuko ni ubuntu wagiriwe butari ubwa bose.
Elisa agiye kubona abona umwitero wa Eliya uraguye, arishima arawufata ariko mbere y’uko awitera ngo abanza gukura uwo yari yiteye. Niba ushaka kwambara imbaraga z’Imana, banza wiyambure kamere yawe kuko ntiwakoreshwa n’Imana ugifite kamere ya kera. Pawulo yaravuze ngo “Napfanye na Kristo nzukana na we. Si jye ukiriho, ni Kristo uri muri jye.”
Abakristo benshi bambariye impano z’Imana ku bintu bibi: Yesu yaravuze ngo “Muzabamenyera ku mbuto zabo.” Tugerageze twere imbuto zikwiriye abihannye (Abagalatiya 5:22-24).
Nk’uko Eliya yagiye agasigira impano Elisa, ni ko Yesu yagiye mu ijuru agasigira impano abana b’Imana (Yohana 17). Twitegure kwakira imbaraga z’Imana. Muzi yuko Bibiliya ivuga ngo “Abigishwa bari hamwe mu mwanya umwe bahuje umutima. Haboneka indimi zigabanije zisa n’umuriro, ururimi rujya ku muntu wese wo muri bo” (Ibyak. 2:1-3).
Nituba dushaka impano z’Imana cyangwa imigisha yayo, twihanganire amafarashi turi kubona mu buzima bwacu bwa buri munsi. Dutumbire Yesu wenyine, ni we banze ryo kwizera kwacu. Dusiganirwe aho dutegekwa (Abaheburayo 12: 1-2). Imana ibahe umugisha. Amen.
Mwari kumwe na Pastor Desire Habyarimana ubakunda, akabifuriza amahoro y’Imana.


c: text/html

text:
Ndi umugabo maze imyaka 2 nshatse umugore ariko data akomeje kungerageza ngo akorere ku mugore wanjye imihango yakorwaga kera yo gukazanura.
Jye ariko nkumva simbishaka, Data ndamukunda kandi ndamwubaha. kindi n’umugore wanjye ndumva atabyemera kuko ataje kuba umugore w’abagabo babiri.
Umugore wanjye si umugore w’abagabo babiri
Data we ahora ambwira ngo nintemera ko akazanura azamvuma, none ndumva anabuze uko mbigenza.
Data amereye nabi kandi najye nkurikije uko mbona ibihe aho ibihe bigeze mbona bidakwiriye, kuko ibihe bya kera si byo by’ubu. Nanze kubibwira umugore wanjye kuko numva atari ibintu nahingutsa kandi birumvikana, None mu ngire inama mbigenze nte.
Mungire inama byanyobeye!
Mubwire ko bidashoboka akore icyo ashatsa, nonese ubwo,ese kumvuma hari cyo bizantwara ariko nibaniye n’umugore neza. Mungire inama!

robotstxt: allowed

filter: keep


text:
Epinari, imboga nziza ku bato n’abakuru
Epinari ni zimwe mu mboga zihendutse kandi ziboneka ahantu hose. Ni imboga zigira ibibabi binini ugereranyije n’izindi mboga rwatsi ukuyemo amashu, zikaba kandi zigira ibibabi bimeze nk’ibiba biretsemo amazi.
Abenshi bazi ko zitekwa mu isombe, ndetse hari n’abavuga ngo isosi yazo iyo yaraye ntishyushywa, urayimena, nyamara ibi byose si byo.
Ahubwo epinari ni imboga nziza, dore ko tunazisanga mu byo kurya byongera ubudahangarwa bw’umubiri wacu.
Ni imboga zikungahaye ku myunyungugu, vitamin n’intungamubiri zinyuranye, byose bikaba bigirira umubiri wacu akamaro.
Ni isoko y’imyunyungugu nka potassium, manganese, zinc, magnesium, ubutare na calcium.
Dusangamo kandi vitamin A, B1, B2, B3, B6, B9, C na K
Ntitwareka kuvuga ko tunasangamo kandi beta carotene, lutein, xanthenes na chlorophllin. Gusa nta binure byinshi bibamo.
Kuzirya nka salade cyangwa zitetse bigirira umubiri akamaro.
Akamaro ku buzima
Kureba neza: nkuko twabibonye, muri epinari harimo beta carotene, lutein na xanthenes. Ibi byose bifatanyiriza hamwe gutuma amaso areba neza. Beta carotene by’umwihariko tuyibona muri epinari zitetse. Bifasha abafite ikibazo cyo kubura vitamini A, kimwe n’abafite amaso atagira amarira.
Ikindi kandi ku maso ifasha abantu bagira ubuhumyi bw’izabukuru, kuko ubu buhumyi buterwa n’igabanuka rya lutein na xanthenes mu maso. Kurya epinari bifasha guhangana n’iki kibazo, bikarinda kandi ingaruka zo kutabona cyangwa kureba nabi bitewe n’imirasire ikaze y’izuba.
Imyakura: potassium na vitamin B9 birimo bifasha abantu bafite ikibazo cy’imyakura cyane cyane abagira uburwayi bwo kwibagirwa buzwi nka Alzheimer’s disease. Potassium by’umwihariko ni nziza mu mikorere y’ubwonko aho ifasha amaraso gutembera agana mu bwonko, bigafasha gutekereza neza, no kwibuka.
Kuringaniza umuvuduko w’amaraso: ibi izi mboga zibifashwamo nuko zikize kuri potassium, ikaba izwiho guhangana n’ibibazo by’umuvuduko udasanzwe w’amaraso, akenshi uterwa nuko sodium yabaye nyinshi. Kwiyongera kwa potassium bitera umubiri gusohora sodium nyinshi bityo umuvuduko ukagabanuka. Ni imboga nziza rero ku barwaye umuvuduko udasanzwe w’amaraso.
Gukomeza imikaya: kimwe mu bigize epinari kizwi nka factor C0-Q10, kigira uruhare mu gukomeza imikaya, cyane cyane iy’umutima. Ubushakashatsi bwerekanye ko iyi factor ifasha mu guhangana n’indwara z’imikorere y’umutima zinyuranye.
Kongera imyunyungugu mu magufa: epinari zikize kuri vitamin K, ikaba ituma mu magufa hagumamo calcium. Si iyo gusa kuko na manganese, umuringa, magnesium, zinc na phosphore byose bifasha mu kugira amagufa akomeye, amenyo n’inzara. Tubisanga muri epinari.
Ushobora no kuzinyuza mu mavuta akanya gato, ugashyiramo akunyu ukirira
Imikorere myiza y’umubiri: ubwinshi bwa poroteyine ziboneka muri epinari butuma akenshi abaganga bashobora kugusaba kongera izi mboga ku ifunguro ryawe. Izi poroteyine umubiri uzikoresha ku buryo bworoshye. Izi poroteyine zifasha mu gukura neza, gukira vuba kw’ibisebe, no gukora neza kw’imikorere y’umubiri. Si ibyo gusa kuko thylakoid iboneka muri epinari ifasha guhaga vuba, bityo zikaba imboga nziza ku bifuza gutakaza ibiro.
Kurwanya ibisebe: ibi bisebe bivugwa ni ibisebe biza ahanini ku gifu. Izi mboga rero zizwiho guhangana nabyo. Siho gusa ariko kuko binafasha mu kongerera ingufu imyanya igize inyama zo mu nda bikaharinda kubyimbirwa no kuba hakangirika.
Kurinda imiyoboro y’amaraso: ibi epinari zibikora zibifashijwemo na lutein. Lutein ikaba irinda indwara z’umutima, ingese mu miyoboro y’amaraso, no kuba imitsi ijyana amaraso mu bwonko yakangirika. Epinari muri macye zifasha mu gusukura imitsi zikuramo cholesterol mbi.
Gukura k’umwana uri mu nda: ibi zibifashwamo no kuba zikungahaye kuri vitamin B9, ikaba izwiho gufasha umwana uri mu nda kutavukana ubusembwa cyangwa ubumuga. Ubusembwa bukunze kuboneka ku bana ni ukuvukana ibibari, n’imikorere mibi y’urutirigongo. Vitamin A nayo ifasha mu mikorere y’ibihaha by’umwana, nayo umubyeyi asabwa kuyinjiza ku bwinshi. Ndetse na nyuma yo kubyara, kuko igenda no mu mashereka umubyeyi aba asabwa kurya ibikungahaye kuri iyi vitamin A.
Kurinda kubyimbirwa: muri epinari harimo ibirinda kubyimbirwa birenga 12. Bituma epinari ruba uruboga rwa mbere mu kurinda umubiri kubyimbirwa. Byaba kubyimba bibyara kanseri cyangwa indwara z’umutima, kurwara goute, imitsi, byose izi mboga zifasha guhangana na byo.
Kurwanya kanseri: ya vitamin B9, tocopherol, chlorophyllin byose bifatanyiriza hamwe mu kurinda no kurwanya kanseri zinyuranye harimo kanseri y’uruhago, iya porositate, iy’umwijima n’iy’ibihaha.
Kurinda uruhu: intungamubiri zinyuranye ziboneka muri epinari zifatanyiriza hamwe mu kurinda uruhu rwacu ingaruka mbi zazanwa n’imirasire y’izuba. Si ukurinda gusa kuko binafasha gusana ibyangijwe n’iyo mirasire bityo bikaturinda kanseri y’uruhu.
Imboga nziza ku mikurire y’umwana: umwana wese utangiye gufata ifashabere aba akwiye guhabwa ifunguro ririmo epinari, kuko nizo mboga zoroshye igogora zibonekamo ibyo umwana akeneye, vitamin, poroteyine n’imyunyungugu. Ibi byose bizafasha mu mikurire myiza y’umwana haba mu gihagararo no mu bwenge.
Tangira rero ushake uko wajya ubona izi mboga ku ifunguro ryawe, erega wanazitera iwawe mu karima k’igikoni.
source: umuti


text:
Urwenya:Ese koko ntikinyurwa igitsina gore?
Ese koko ntikinyurwa igitsina gore?
Iki ni ikibazo abantu benshi bagiye batavugaho rumwe kubera ibintu biba byarababayeho mu buzima cyangwa se, byaranabaye ku muntu bazi cyangwa w’incuti ya bugufi. Kubera iyo mpamvu ,bivugwa ko hari itsinda ry’abantu baba mu mujyi wa New York , ryagikoreye ubushakashatsi. Biyemeje gukora iduka ricuruza abagabo. Iyo nzu ikaba yari ifite amagorofa atandatu yose. Muri buri gorofa hakaba hari harimo ubwoko bw’abagabo butandukanye. Umugore winjiragamo akaba yari yemerewe gutwara umugabo ashatse. Ariko uwabaga amaze kurenga igorofa rimwe, ntiyemererwaga gusubira inyuma ngo ahitemo aho yarenze. Umugore umwe azinjiremo rero; mu igorofa rya mbere hari handitseho ngo: “abagabo barimo hano n’abantu beza, bagira urukundo ariko nta kazi bagira” Umugore abibonye abona birakomeye ntiyabishobora. Ahitamo gukomeza ajya mu igorofa rya kabiri. Mu igorofa rya kabiri hari handitse ngo: “abagabo barimo hano bafite akazi, bakunda Imana n’abana”. Arabibona ariko ahitamo gukomeza. Nuko aragenda ajya mu igorofa ya gatatu. Mu igorofa rya gatatu: “abantu barimo hano ,bafite akazi, bakunda Imana n’abana kandi ni beza bihebuje.” Umugore abyumvise, arayimira ati « Aha nahitamo ! » ariko yifuza gukomeza. Nuko agera mu igorofa ya kane. Muri iyo gorofa, hari handitsemo ngo: “abantu barimo hano bafite akazi, bakunda Imana n’abana, ni beza bihebuje kandi bafasha abo bashakanye mu mirimo yo mu rugo…” Wa mugore aravuga ati “oh, mana yanjye)” yongeraho ati “reka ibi sinabyemera !birashoboka se?” Ariko nyuma y’ibyo byose yifuza gukomeza ku ntera ikurikira. Niko kugera mu igorofa ya gatanu. Aho hari handitse ngo «aba bantu barimo hano, bafite akazi, bakunda Imana n’abana, ni beza bihebuje, bafasha abo bashakanye mu mirimo yo murugo kandi bazi kwita kubo bashakanye » Ageze aho, ashaka guhagarara ariko bimwanga mu nda, nuko arakomeza ajya mu igorofa ya gatandatu. Ageze mo asanga handitse ngo : « «uri uwa 4.363.012 ugeze aha. Nta mugabo ubaho kuri iyi ntera. Gusubira inyuma ntibyemewe”
Shyiraho Igitekerezo!
Subscribe to: Post Comments (Atom)


text:
sam.
19
févr.
2011
1. Amasomo yo ku cyumweru cya VII Gisanzwe aragaruka kuri Disikuru Yezu yavugiye k’Umusozi. Yezu arongera kugaragaza ko yaje guha ubushyashya itegeko, yaje aje kwerekana ukuntu urukundo no guha agaciro umuvandimwe ari byo biha umurongo amategeko. Niyo mpamvu twumva Yezu agira ati: “Mwumvise ko byavuzwe ngo ‘Ijisho rihorerwe ijisho, iryinyo rihorerwe irindi’. Jyeweho mbabwiye kudashyamirana n’umugiranabi. Mwumvise ko byavuzwe ngo ‘Uzakunde mugenzi wawe, wange umwanzi wawe.’ Njyeweho ndababwira ngo ‘Nimukunde ababanga, musabire ababatoteza.’ Bityo muzabe abana ba So uri mu ijuru”.
2. Yezu aziko uburyo bwakoreshwaga bwo guhorera iryinyo irindi, ari uburyo bwari bwarashyizweho kugira ngo habeho ubutabera, kugira ngo hatagira urengeera ashaka kwihorera akoresha imbaraga ziruta izakoreshejwe ahohoterwa. Ariko rero, Yezu ntiyifuza ko abantu bagarukira aho ngaho. Arifuza ko umuntu akwiye kurenga ibyo byo guhorera iryinyo irindi, maze hakabaho gukingurira umuryango imbabazi no kwirinda gushyamirana.
3. Yezu aziko buri wese nanywa kuri iyi nkongoro yo kubaha undi, akirinda kugira nabi, akirinda kubangamira uwo bava inda imwe, uwo basangiye gupfa no gukira, ingoma ye izogera ku isi hose. Benshi bashobora kuvuga ko ibyo yezu avuga ngo “nihagira ugukubita urushyi mu musaya w’iburyo, umutegeze n’uwundi. Nihagira ushaka kukuburanya ngo agutware ikanzu yawe, mwegurire n’igishura cyawe. Nihagira uguhatira gutera intambwe igihumbi, muterane ibihumbi bibiri. Ugusabye umuhe; n’ushatse ko umuguriza ntukamwihunze”, ari ubutesi no kutamenya muntu icyo aricyo. Icyo Yezu yifuza kutwigisha ni uko ibyo bishoboka igihe twarangije kumureka akaba ari We utwigarurira,akaba ari We utwiyigishiriza kubaho no kubana. Nidukomeza kurebera mu ndorerwamo z’isi, mu ndorerwamo zo kwiyumvamo ko ari twe dushobora byose, birumvikana ko byose bizatunanira tukavomera mu rutete. Ariko nitwemera akaduha indorerwamo ze, nta kabuza tuzabigeraho kuko tuzaba tuzi ko twaremewe ijuru tutaremewe isi kandi ko uwunze ubumwe na We ashobora byose.
4. Muntu rero agomba guhitamo, akareka kugengwa gusa n’itegeko cyangwa se ubutabera bwacuzwe na muntu kubera ibyo we yifuza kugeraho maze akemera gutera intambwe agahitamo kuyoborwa na Kristu udutoza kwanga inabi n’akarengane, udutoza gukunda no kuba impumuro y’ubutabera n’amahoro bimuturukaho. Yezu arifuza ko twabana neza n’abavandimwe, tukareka kwihorera n’inzika maze tukimika ituze n’urukundo.
Nibyo Pawulo Mutagatifu atubwira agira ati: “Bavandimwe, muri ingoro y’Imana, kandi Roho w’Imana abatuyemo. Nihagira rero usenya ingoro y’Imana, Imana na we izamusenya. Kuko ingoro y’Imana ari ntagatifu, kandi iyo ngoro ni mwebwe. Ntihakagire ushingira ikuzo rye ku bantu, kuko byose ari ibyanyu: yaba Pawulo, yaba Apolo cyangwa Kefasi, yaba isi, bwaba ubugingo cyangwa urupfu, byaba ibiriho cyangwa ibizaza byose ni ibyanyu, naho mwebwe muri aba Kristu, na We Kristu akaba uw’Imana”. Umenye ko ari uw’Imana, na mugenzi we akaba ari uw’Imana, nta kindi baharanira bombi kitari ukumvikana no kugana Imana mu bumwe no mu neza.


text:
Iyo Yesu atantabara ubu mba narishwe n’urumogi, kanyanga cyangwa se inkoni nzira kwiba
Imana ni umubyeyi igira urukundo kandi imbabazi zayo ntizigira umupaka, uwo uriwe wese, ibyaha waba warakoze byose iyo uyemereye irakubabarira.Uyu munsi turabagezaho ubuhamya bwa mwene data Imana yatabaye ikamukura habi, kuri we ngo “iyo itamubarira aba yarishwe n’urumogi, kanyanga cyangwa se inkoni azira kwiba, ariko ubu arashima Yesu ko amaraso yameneye ku musaraba ariyo yamwogejemo ibyaha bye akabibabarirwa, ati “Ubu sinkiri umujura, ndi umwana w’Imana, ariko byari bikomeye nk’uko ngiye kubibabwira.
Nitwa Twahirwa Jean Baptiste bakundaga kwita Jumelle ndi umuhungu wa Gasana Jean Marie Vianne na MUKARURINDA Annonciata, mvuka mu mu Karere ka Gicumbi, ubu mba mu mujyi wa Kigali mu karere ka Gasabo, Nize amashuri yisumbuye muri College APEGIRUBUKI – I Rutare mu Karere ka Gicumbi, aha nkaba narahize ndemerewe cyane kuko ntari nakamenye Yesu.
Umunsi wa mbere ngeze muri APEGIRUBUKI naraye nkubiswe…
Ubusanzwe natangiye ingeso z’ubucakura n’ubujura ndi umwana muto cyane,nibuka ko nkiga mu mashuri abanza ku ishuri ntajyaga nihanganira umwana wizaniye impamba iyo ari yo yose, iyo nabonaga wapfunyitse inanasi narayikwibaga nkayirya, uwabaga yazanye agafiriti bikaba ukon ’ibindi…..,
Ngeze mu mashuri yisumbuye muri College APEGIRUBUKI ku munsi wa mbere ninjiye muri icyo kigo nanyoye ikigage kirimo kanyanga nasinze, maze umuyobozi ushinzwe ikinyabupfura turahura arankubita ariko ntacyo byambwiraga kuko numvaga ndi mu kuri.
Nafunzwe incuro zigera kuri eshanu….
Aho ku kigo maze kuhagera nagizei byago bikomeye ninjira mu itsinda ry’abanyeshuri b’ibirara ryitwaga Bon Gard de la season seche, iri tsinda ryanyoboye mu nzira mbi, gusa Imana ishimwe kuko muri bo hari benshi Imana yahinduriye amateka, nk’uko mu nzira ijya mu ijuru umuntu agira abajyanama beza nina ko mu nzira ijya kurimbuka akenshi uyoba agira ababimufashamo, muri iritsinda rero twakoraga ibyaha bitandukanye ariko cyane cyane kunywa ibiyobyabwenge.
Muri iritsinda nahigiye gukora indangamanota, dukoresheje imiti ya feri,
Muri icyo gihe ikoranabuhanga ryari ritarasakara kuko rero indangamanota zandikishwaga ikaramu ntabwo bigeze bamvumbura, byumvikaneko abo nazikoreraga ari ababaga birukanwe, basibijwe cyangwa se bagize amanota make. Nize kandi gucuruza kanyanga, ndibuka ko rimwe njye na bagenzi banjye twigeze kwigira abayobozi, tujya mu cyaro aho bazicuruzaga turazibaka natwe tujya kuzicuruza, icyo gihe aba porisi ba komini baramfata ndabacika ariko kuko bari bamenye baza mu kigo n’abayobozi b’ikigo baramfata baramfunga.
Nongeye gufungwa nzira gutera ibuye umuyobozi wari ushinzwe ikinyabupfura witwaga NIYONZIMA Eugene
Ubu uyu muyobozi iyo ambonye ashima Imana ko ibasha guhindura amateka y’abantu, icyo gihe yanze kunyirukana, ariko biza kuba ngombwa ko mfungwa.Nigeze kurya amafaranga y’ishuri baranyirukana, nyuma yaho rero bamfata nagarutse mu kigo batinya ko nateza umutekano muke muri bagenzi banjye na bwo ndafugwa, hari izindi ncuro ebyiri ntibuka ariko icyo nibuka navuye muri icyo kigo mfunzwe incuro nyinshi. Ntabwo byarangiriye aho kuko ubujura narabukomeje, navuga nk’uburyo twagurishaga intebe zo mu kigo, taburete tukayigurisha 200 n’ibindi, hari ubwo inyota yatwishe twigira inama yo kujya kwiba ihene, twarabikoze twiba ihene 3, ariko nafashwe ngeze ahitwa Nyamutegera ngiye kuzigurisha mu isoko rya gaseke,,
Bene data icyo nababwira ni uko byari biteye ubwoba, murumva namwe umunyeshuri umeze gutyo kandi uri mu kiciro rusange nari ndushye, ababyeyi banjye bo bari barashavuye ariko nyine ibyaye ikiboze irakirigata.Hagati aha icyo navuga ni uko Imana ivubira imvura abeza n’ababi, muri ubwo bujiji bwose Imana njye yampaga ubwenge bwo mu ishuri,n’ubwo nabaga ntarikandagiyemo aho nagarukiraga naratsindaga.
Nakijijwe umunsi nari nizeye ko ndibusambane bwa mbere …..
Mu byaha byose nanyuzemo Imana yari yarandinze sinasambana, ariko satani we ntiyanyuzwe, umunsi umwe rero numva nanjyeko nkwiye kugera ikirenge muri bagenzi banjye b’abasambanyi, nuko ntegura uwo mugambi ari ku cyumweru, nzinduka kare kare saa 05:45’ Am, n’ubwo mubo na rimwe na rimwe duseta ibirenge mu murimo w’Imana, ujya kurimbuka arihuta kandi arazinduka, nari mfite amafaranga 45,000 Frw ndayafata mfata gahunda n’umwana w’umukobwa ko tujya gusambana, ngeze kucyapa cyo kwa Mironko muhamagaye numero ye ndayibura, biba ngombwa ko njya kwa masenge mu biryogo mpageze ansaba ko tujya gusenga, Imana rero yo igira inzira zayo inyuzamo ngo idukize.
Ngeze mu rusengero umu Pastori wigishije yaravuze ngo “PETERO N’UBWO YAHUBUKAGA ARIKO KIRIYA GI-TYPE CYAGIRAGA ISHYAKA RY’UMURIMO W’IMANA”, mbyumvise ndibwira ngo ubwo uyu mu Pastori avuga iby’aba-type nawe ni umu type, nzajya nza kwisengera hano twivugire iby’aba-type, gusa sinahise nkizwa kuko uwo mugoroba naraye nyoye amacupa 13 ya Miitzing, icyumweru cyakurikiye, nasubiye kuhasengera ntegereza ko avuga umu type ndaheba, ahubwo aravuga ngo “Yewe uhagaze mu nzira va mu muryango abandi binjire, ntabwo nabashaga kubyumva ariko Imana yari imfiteho umugambi, nakomeje gutyo bidatinze ndakizwa, mbatirizwa muri Goshen Holy Church, iza kwimukira I Muhanga, mpita njya gusengera muri United Christian Church (UCC), maze kuhava Uwiteka anjyana gukorera umurimo wayo muri ADEPR, ubu ndi umukiristo mu itorero rya ADEPR Gatenga, umudugudu wa Karambo, ndi umuririmbyi muri Chorale Silowamu.
Imana yantuye umutwaro….
Bene data nta kintu ntaboneye ku Mana muri iyi nzira, Imana yamaze umubabaro, yankijije inyota y’itabi, ankiza gukunda urumogi, ikiza kwiba impa umwuka wera, ubu ndanyuzwe mfite amahoro , gusa “mbikuye kumutima nshimiye abagize uruhare mu gukizwa kwanjye bose reka mvuge ngo Imana ibahe umugisha, kandi mboneyeho umwanya wo kubwira abatarakizwa ngo Yesu yicaye ku ntebe y’imbabazi,bene data bakiri mu byaha nababwira ngo turi mu gahe k’imbabazi, Yesu arashaka ko bava aho nari ndi, nta mahoro yo mu byaha, nibaze kandi mu Mana niho amahoro abonerwa, naho abakijijwe nababwira ngo Imana igiye kugororera buri wese ibikwiye ibyo yakoze, nibakomeze bawukore bawukunze bazagororerwa. Twahirwa Jean baptiste


text: NAWE WANDITSE IYINKURU NTAHO UTANIYE N’ABO BABWIRA ABANTU NGO BATSE IMODOKA BADAFITE NGO BIZERE KO BAZAZITUNGA???? IJAMBO RY’MANA RIVUGA NGO UFITE YESU ABA AFITE BYOSE. NAHO IBYO BYIRIRWA KU MARADIYO MU KANWA KABO BIGIRA ABAKOZI B’IMANA NGO KATA KONTAKE, NGO FATA KURI RADION TUGUSENGERE, NGO UZABONA INZU NZIZA, NGO UZABONA AMAFARANGA, UBUKIRE,…………. IBYO NTAGO ARICYO IMANA IDUSHAKAHO, ICY IMANA ISHAKA KU BANTU BAYO NUKO BAZA IMBERE YAYO BAFITE UMUTIMA WIHANA KANDI WOROSHYE, BATAJE MU RUSENGERO BAJE GUSHAKA IBITANGAZA BY’UBUTUNZI, AMAZU, IMODOKA, ABAGORE, ……………… MWITONDE ICYO UBWOKO BW’IMANA BUCYENNEYE S’IBITANAGAZA NI AGAKIZA. INGERO WATANZE ZA YEHOSHAFATI NA YERIKO; NAZO NTAHO BIHURIYE NIBYO NA GATO, KUKO IBYO BYOSE BYABAYE KU ITEGEKO RY’IMANA. KUZENGURUKA YERIKO CG GUTERA KWA YEHOSHAFATI NTA NGABO N’INTWARO BIHAGIJE AFITE; BYARI KU BW’UMUGAMBI W’IMANA KANDI BYARI BIFITE INTEGO. NTAHO RERO BIHURIYE NO KUJYA IMBERA Y’ABAKIRISTU NGO MWATSE IMODOKA IMANA IZAZIBAHA!? IYO SIYO NTEGO Y’IVUGABUTUMWA. GUSA MUMINSI YA NYUMA HAZABAHO ABANTU NKABO. USOME 2ATAESALONIKI2:9-12


text:
Iriba rya Gihanga ni amazi aherereye muri pariki ya Buhanga Eco Park mu Murenge wa Nkotsi. Ni igice cya pariki y’Ibirunga kiri ku musozi Abami bakoreragaho imigenzo itandukanye mbere yo kwimikwa.
Iri riba ngo niryo bavomagamo amazi umwami yogaga akabona kwima ingoma. Aya mazi ngo yaravomwaga bakayavanga n’imitsinda akayoga, ari nawo muhango wa nyuma yakorerwaga agahita yimikwa.
Iri riba rya Gihanga ryavomwagamo aya mazi ni kimwe mu bigize iyi pariki. Rivugwaho kurigitisha Burugumesitiri burundo nyuma yo kurivogera.
Ni ubuhamya twahawe na Hategikama Yozefu umusaza urinda iyi pariki .
Uyu musaza avuga ko mu mwaka wa 1988 Burugumesitiri Nkikabahizi Donath yaje kuyobora icyari Komini Nyakinama iri riba ryari riherereyemo.
Nkikabahizi ngo yaje kugira umushinga wo kuvugurura ibiro bya komine akajya avomesha amazi muri Mukungwa ariko imodoka zagiye kuvoma zikagera ku biro bya komine amazi mu magunguru yashizemo kubera kumeneka kuko umuhanda wari mubi kubera amakoro.
Burugumesitiri ngo yabwiwe n’abaturage ko hafi aho hari iriba rya Gihanga ryamufasha kubona amazi.
Umusaza Hategekimana avuga ko Burugumesitiri bakimubwira iryo riba yahise ababwira ati "Ese iryo iryo riba ngo ry’amateka numvise rimeze rite?..twaramuzanye turarimwereka, aratubwira ati ’mwa baturage mwe abayobozi babayoboye mbere ntacyo babamariye’, Tuti ese wowe ugiye kutumarira iki? ati njye ikintu ngiye kubakorera ndabaha amazi meza.
Ubwo yahamagaje umuganda w’abaturage baza kuri ya mazi, ati ’yose muyakuremo ndebe aho isoko iri guturuka nshyireho amatiyo noneho mujye muvoma kuri robine, baramubwira bati ibyo bintu ugiye gukora iryo riba rya gihanga n’ushaka ubireke, arabyanga ati iyo ni gihanga yanyu jyewe amashuri nize anyemerera gukora ibyo nshaka.”
Uyu musaza avuga ko bamuretse nk’umuyobozi banga kumuvogera ariko ngo byarangiye amazi abananiye kuyakuramo ahubwo atungurwa no kubona akamye n’isoko irakama ibyo bashakaga batabigezeho.
Ati "Twamuretse amazi tuyakuramo , dukoresha amabasi n’ibindi byitwaga amakarayi dukuramo tuyamena hirya no hino ariko amazi ntagabanuke. Akuramo abasore bari barimo ashyiramo abandi bakajya bajugunya hirya no hino ariko akaguma kungana uko yanganaga . Yahise avuga ngo muzane amapiki n’ibitiyo mukucure icyobo kinini hano ku ruhande cya metero ebyiri hanyuma mukate umuferege amazi amanuke agemo turabikora, tugiye kugera ku isoko y’amazi arakama na cya cyobo nticyajyamo amazi.”
Muzehe Hategekimana Yosefu uvuga amateka y’iri riba.
Uyu musaza avuga ko abaturage bavomaga kuri iryo riba batangiye kubura amazi bakajya bafata ibivomesho birimo utubindi n’ibindi bakajya kuvoma kuri Mukungwa.Abaturage ngo bamaze icyumweru cyose bajya kuvoma aho kuri Mukungwa ariko nyuma y’iminsi 9 aragaruka icyobo cyongera kuzura amazi.
Muzehe hategekimana avuga ko ibi Burugumasitiri yakoze byamuviriyemo ibyago aterwa n’inzoka ku biro ndetse nyuma we n’umuryango we baburirwa irengero.
Ati:”Muzi ko mbere ibiro bya komine byagiraga idarapo ryurizwaga mu gitondo nimugoroba bakarimanura. Bararyururukije mu gitondo bagiye kurizamura basanga inzoka nini ebyiri ziri ku giti cy’idarapo izindi ebyiri nini ziri ku muryango wa Burugumesiri, ntabwo yinjiraga mu biro nta n’umupolisi wazamuraga idarapo, zahamaze iminsi irindwi yose ku munsi wa munani Burugumesitiri n’umugore we n’abana baburiwe irengero ntihagira umenya aho bagiye n’umuryango wabo urayoberwa kugeza n’ubu nta muntu uzi irengero ryabo.”
Hategekimana avuga ko se umubyara ariwe warindaga iri riba yarabisabwe na Rudahigwa,Se ngo ku munsi wa cyenda yaraje asanga ryagarutse ryuzuye amazi menshi abaturage bongera kubona amazi.
N’ubwo uyu musaza yatanze ubu buhamya kuri iri riba ndetse n’ibindi bintu by’imitsindo biri kuru musozi wa Buhanga, umwe mu bantu bashinzwe gutembereza abantu muri iyo parike utarifuje ko amazina ye atangazwa, yabwiye Makuruki ko ibivugwa kuri iryo riba bitapfa kwemezwa kuko nta bushakashatsi burakorwa.
Uyu musaza avuga ko iri riba rya Gihanga ari ryo abami biyuhagiraga kugirango babone guhabwa ubwami. Avuga ko abami bose bayoboye u Rwanda bayoze uretse umwami umwe Kigeli Ndahindurwa wayoboye u Rwanda bwa nyuma.
Ubu nibwo bwuhagiriro bw’umwami wabaga agiye kwima ingoma.
Ubwo Makuruki yahageraga yasanze aya mazi aiyo abaturage bavoma.
Iri riba riri muri Buhanga Eco park


text:
Abibumbye Kamonyi ni Koperative y'ubuhinzi n'ubworozi ndetse n'ubudozi.
Intego za Koperative abibumbye Kamonyi ni;
- Guteza imbere abanyamuryango bayo
- Guteza imbere abaturage muri rusange
cooperative abibumbye "kamonyi"irihanganisha abanyarwanda bose.cyane cyane abacitse kwicumu rya Genoside yakorewe abatutsi mukomere kandi mwihangane.kuko ubuzima,burakomeje kandi Imana irikumwe natwe mubibazo byacu byose....
April 10, 2012
cooperative abibumbye kamonyi tudoda imyenda yose cyane cyane iy'abadamu n'abanyeshuri tugahinga inyanya za cyijyambere n'inanasi tukanorora dukorera ikamonyi gacurabwenge murakoze mugire ibihe byiza.....
March 17, 2012
uyumunsi twasaruye inyanya nziza zahinzwe muri grini hawuzi kg 400
March 15, 2012
Abibumbye Kamonyi created a History
page.
Koperative Abibumbye Kamonyi yatangijwe mu mwaka wa 2005 itangijwe n'abanyamuryango bagera kuri 65 harimo abagore 62 n'abagabo 3. – Abibumbye Kamonyi yatangiye ikora ubuhinzi bw'imyumbati n'imboga. – Ubu Abibumbye Kamonyi ikaba ikora n'ubworozi ndetse n'ubudozi. ...
March 15, 2012
Abibumbye Kamonyi joined Envaya.
March 15, 2012


text:
Bibiliya irakugira inama uko warinda umubiri wawe ibibazo! Pastor Desire Habyarimana
Umubiri umeze neza uhesha Imana icyubahiro n’ ikuzo, kandi ni wo ushobora gukoreshwa neza mu murimo wayo. Imana yasezeranije kudukiza indwara (Zaburi 103:3); ariko yaduhaye n’ ishyingano zo kwita ku buzima bwacu. Hano haratangwa amategeko yoroshye azagufasha kugira ubuzima bwiza.
- Rya neza: Ibi ntabwo bisobanuye ko ukeneye kurya byinshi, ahubwo bivuze ko ukeneye kurya indyo yuzuye. Ibiryo bigira intungamubiri zitwa “vitamine”, za ngombwa ngo umuntu akomeze kugira ubuzima bwiza. Niwihata uburyo bumwe bw’ ibiryo, ariko ntubone ibiryo by’andi moko, umubiri wawe uzabura vitamine zimwe na zimwe ingaruka nuko ubuzima bwawe buzahazaharira.
- Imyitozo: Kudakora imyitozo bishobora gutuma umuntu abyibuha cyane, kandi ibi ni bibi ku buzima bw’ umuntu. Kubera iyi mpamvu , umuntu akeneye gukora imyitozo. Birumvikana ko umwitozo mwiza ku mubiri ari ugukora imirimo. Ariko niba igihe kinini ukimara ukoresha umutwe, cyangwa niba urangiza umunsi wicaye , ukeneye gukoresha umubiri wawe , ugakora imyitozo ngorora mubiri, cyangwa ugafata akanya ko kugenza amaguru.
- Ruhuka bihagije: Gukora cyane byaba gukoresha umutwe umubiri, ntakabuza bizagira ingaruka ku buzima bwawe. Umubiri wawe ukeneye kuruhuka . Yesu ntabwo yavugaga amagambo y’ impfabusa igihe yavugaga ko umunsi w’ ikiruhuko washyiriweho gutuma abantu bagubwe neza (Mariko 2:27). Ku bw’ ibyo , umuntu agomba gukora umubare runaka w’amasaha, hanyuma akabona amasaha hafi umunani yo gusinzira.
- Kugira isuku: Ni iby’ igiciro kubona ukuntu mu gitabo cy’Abalewi Imana yashyizeho amategeko asobanutse neza yo kwiyeza mu Bisirayeli. Bagombaga gukaraba kenshi, kumesa imyenda yabo , gusukura amazu yabo, kurya ibiryo byejejwe, no gusukura ahantu bakambikaga amahema yabo. Nubwo imibereho yo mu butayu yari igoye ku ruhande rw’ ubuzima, Abisirayeli bakomeje kugira ubuzima bwiza (Zaburi 105:37). Nta guushidikanya ko buri mu kristo akurikije ariya mabwiriza muri iki gihe, nawe yagira ubuzima bwiza.
Rinda umutekano wawe.
Impanuka zishobora kwangiza umubiri wawe mu buryo bukomeye nuko zigatuma utabasha gukorera umwami. Ku bw’ ibyo rero, ni ngombwa gukora ibishoboka byose ngo tuzirinde. Ubwo rero ukeneye gutera intambwe za ngombwa ngo ubungabunge umutekano wawe mu rugo, mu nzira no mukazi. Abantu bamwe basa n’aho bakundana n’impanuka. Ni ukuvuga ko basa n’aho bahura n’ impanuka nyinshi kurenza abandi bantu. Niba ubona uhura n’ impanuka nyinshi, icyo kibazo kijyane k’ Uwiteka, umusabe kugukiriza ubuzima kuri icyo kibazo.
Irinde akamenyero kabi:
Kubera ko umubiri wacu ari urusengero rw’ Umwuka wera, tugomba kuwufata neza kandi ukezwa. Kuwushyiramo ibintu bizawangiza, bizawukoza isoni, cyangwa bizawurimbura ni ukuwuhumanya. Kandi Imana ihana cyane abahumanya urusengero rwayo (1 Abakorinto 3:17). Iyi niyo mpamvu abizera birinda akamenyero kabi nko kunywa itabi, kunywa ibinyobwa bisindisha, cyangwa gufata ibiyobyabwenge. Mu bihe na bimwe ababyamamaza babigaragaza nk’aho ari akamenyero keza. Ariko rero, ingaruka zabyo zo kurimbura ubuzima ntizibura kwigaragaza.
Iyindi mpamvu yo kwirinda akamenyero kangiza ni uko Kristo ari Umwami wacu cyangwa umutware wacu. Iyo twemereye ako kamenyero kagahabwa intebe, ni uko katubera umwami. Ariko Yesu yasobanuye neza ko nta muntu “ukeza abami babiri” (Matayo 6:24). Imibereho y’ abantu iyo abantu bategekwa n’akamenyero kavuzwe haruguru iteye agahinda!Bashaka kwibohora ariko bagasanga ko batabibashije. Niba uboshywe n’ umwe muri iyi mico mibi uyu ni wo mwanya wo guca ukubiri na wo. Emerera Umwuka wera ayobore ubuzima bwawe. Azagufasha kwigenzura (Abagaratiya 5:23-25). Nawe uzabasha kuvuga nk’ intumwa Paulo ngo: “Sinzategekwa n’ ikintu cyose” (1Abakorinto 6:12)
Kubera ko abizera ari ibisonga by’ imibiri yabo, bagomba no gutegeka ibyifuzo biboneye by’ imibiri yabo. Nitutabitegeka, nabyo bizahinduka akamenyero kabi, nabyo bitubere ubatware. Abizera ntibagomba kuba imbata z’ inda nini (Yesaya 56:11) cangwa ukutamenya kwifata (1 Abakorinto 7:1-5)
Irinde ibyiyumviro byangiza
Bigaragara ko hari ibyiyumviro bimwe byangiza ubuzima bwacu. Urugero, umujinya wangiza imitsi y’ umutwe; guhangayika bizaba ibisebe mu gifu; kandi kugumana inzika no kugundira ibibibizagira ingaruka ku mwijima. Ku by’ ibyo rero, tugomba kwirinda ibyo byiyumviro, hamwe n’ ibindi bisa bityo nk’agahinda cyangwa ubwoba. Ahubwo tugomba kureka Umwuka wera akabyara “imbuto” nyinshi kandi zihishije mu buzima bwacu, ingaruka ni uko tuzagira umubiri ufite ubuzima buhesha Imana icyubahiro.
Pastor Desire Habyarimana
Email: hadesire@yahoo.fr
tel: 0788422984


text:
Hunga irari rya gisore!
I.UBUSOBANURO BW’IJAMBO IRARI(RYA GISORE) :
Ubundi umuntu ni inyamaswa ifite indangagaciro.
Ijambo irari rikomoka mu nshinga kurarikira (kwifuza)
Mu muntu habamo kamere ihora irarikira.
“ndavuga nti “muyoborwe n’umwuka”,kuko aribwo mutazakora ibyo kamere irarikira”(Abagalatiya 5:16)
Zimwe mu ngero z’irari rya gisore :
- Irari ryo gukunda iby’isi
- Irari ryo kwamamara mu isi
- Irari ry’ubutunzi
- Irari ry’ubusambanyi
- Irari ry’ubusinzi…
(Abako losayi 3:5 )”Nuko noneho mwice ingeso zanyuz’iby’isi:gusambana no gukora ibiteye isoni ,no kurigira no kurarikira,n’imyifurize yose ari yo gusenga ibigirwamana”
Ubundi iri rari riba mu bapagani batazi Imana soma
( 1Abatesalonike 4:5)”mudatwarwa n’irari ryo kurigira nk’abapagani batazi Imana” kuko twebwe twabambanye kamere n’iruba n’irari byaryo.(Abagalatiya 5:24)
Yakobo yavuze nawe kw’irari agira ati:
“Nuko iryo rari riratwita rikabyara ibyaha,ibyaha nabyo bimaze gukura bikabyara urupfu”(Yakobo.1:15) kuko ibihembo by’ibyaha ari urupfu ( Abaroma 6:23)
Kumenyera icyaha ni nko kwiyororera intare ikiri nto yamara gukura ikazakwirira.
Umva inama Petero aduha :“bakundwa ndabahugura ubwo muri abasuhuke n’abimukira , kugirango mwirinde irari ry’umubiri ry’uburyo bwinshi rirwanya ubugingo”(1petero2:11)
II. AKAGA GAKOMEYE IRYO RARI RITERA :
Kuber’iki tugomba guhunga irari rya gisore ?nuko hari akaga ridutera.
(2Timoteyo 3:1-5)”umenye yuko mu minsi y’imperuka hazaza ibihe birushya,kuko abantu bazaba bikunda ,bakunda impiya ,birarira ,bibona ,batukana,batumvira ababyeyi babo ,indashima,batari abera ,badakunda n’ababo,batuzura ,babeshyerana,batirinda ,bagira urugomo,badakunda ibyiza,bagambana ,ibyigenge ,bikakaza,bakunda ibibanezeza aho gukunda Imana,bafite ishusho yo kwera ariko bahakana imbaraga zako.abameze batyo ujye ubatera umugongo.”
1) GUKUNDA IBINTU ( MATERIALISME )
Bitewe no kurarikira ibikomeye abasore barimo kugera mu gihe cyo gushaka bakishyira mumyenda batazikuramo, kugira ngo nabo bazakore ubukwe bumeze cangwa buruta ubwo batashye,abandi bagatira ibikoresho byo munzu nyuma yamezi 2 banyirabyo bakaza kwishyuza ibyabo…akenshi ingo zigasenyuka kuko nta kuri kwabonetsemo mu ntango.
Bitewe no kubura amikoro hari ubwo abayobozi bamwe batemera gushyingira abasore babyiyemeje kurushinga ibyo bigatera bamwe kwishingira abandi bagaterana amada.
Abiki gihe bizera babonye,bakozeho; ariko abasore bazanesha barebesha ukwizera .
Abakobwa nti bakibaza Imana bareba ku bintu gusa ariko ijambo ry’Imana muri (Yakobo4:4)”…ubucuti bw’iby’isi butera kwangwa n’ Imana”
2) UBUHENEBERE :
Urubyiruko rwaterwaga inyota yo gushaka bitewe n’ubukwe bwiza ariko ubu byahinduye isura,
Abasore bamwe babyita ngo n’UKWIHAMBIRAHO IGISASU.
Hamwe nahamwe basigaye bakora ubukwe bagasezerana igihe bazamarana,
Bitewe n’icyuho(vide spirituelle) abana b’iki gihe bakurana, babaye nka wa mwana w’ikirara ntibubaha ababyeyi babo abandi bata imiryango yabo.
- UBUSAMBANYI N’IMYAMBARIRE MIBI
Kimwe mu bintu byateye ubusambanyi mu rubyiruko ni imyambarire idakwiriye.
(Zefaniya1:8)”ku munsi w’igitambo cy’Uwiteke nzahana ibikomangoma n’abana b’Umwami,n’abambaye imyambaro y’abanyamahanga.”dusomye kandi mu rwandiko Paulo yandikira ab’ikorinto(1Abakorinto 4:1)
Ugasanga umukobwa afite inshuti nka zitanu(copins):
- iyizajya imusohokana
- iyizajya imukopeza bari ku ishuri
- iyo yabeshye baririmbana
- iyo muri cartier
- na shugadady izajya imujyana nk’igisenyi,telephon…
Paulo yandikiye Tito « N’abasore ni uko ubahugure kudashayisha, »(Tito2 :6) muyandi magambo « n’abasore nabo ni uko ubahugure kutarenze urugero »
Kurambagiza si bibi ariko kurambagiza umwe ,babiri ,batatu byakubera icyaha , Guherekeza wa mukobwa we si bibi ariko isaha ,amasaha2… ninjoro byakubera icyaha
Guseka sibibi ariko kugera ubwo utemba byakubera icyaha
Ni yo mpamvu Paulo yabwiye Tito ngo ahugure n’urubyiruko “kutarenza urugero”.
3) GUSENGA IBIGIRWAMANA N’ABANTU:
(Abaroma 1:25-26) ”kuko baguraniye ukuri kw’Imana gukurikiza ibinyoma ,bakaramya ibyaremwe baka bikorera kubirutisha Imana rurema,ariyo ishimwa iteke ryose ,Amen.nicyo cyatumye Imana ibarekera kurarikira ibyonona ,ndetse bigeza ubwo abagore babo bakoresha imibiri yabo uburyo bunyuranye n’ubwo yaremewe.”
Ikigirwamana ni ikintu cyose wakunda ukakirutisha Imana rurema.hariho ibigirwamana byinshi muribyo twavugamo Impano zitandukanye,inshuti,amafranga nibindi
- IMPANO CYANGWA CADEAUX :
(Kuva 23:8) ”Ntugahongerwe kuko impongano ihumya amaso y’abareba,kandi igoreka imanza z’abakiranutsi”
(Imigani 28:21)”kurobanura kubutoni si byiza ,kandi sibyiza ko umuntu acumuzwa n’akamanyu k’umutsima“
- Amanota yakubera akamanyu k’umutsima
- Telafone yakubera impongano ikumena amaso…
Hari umugani mu Kinyarwanda uvuga ngo”Imbeba iguguna umuhini isotera isuka”
Bitangira ari impano bikarangira ari amarira.hunga irari rya gisore!
Mbese birakwiriye ko umusore ukijijwe yizihiza umunsi wa saint valentin?
- Urubyiruko rwinshi binjiye muri uyu mwuka …bigatera bamwe kugira urukundo ariko rudafite urufatiro.
- Abandi bikabatera gutegura amakado nta bushobozi
Ijambo ry’Imana mu rwandiko rwandikiwe abaroma haravugango “…ntitwishushanye n’abiki gihe…”kandi satani ntazanwa n’ikindi kereka kwica ‘kwiba no kurimbura(Yohana10)
4) INSHUTI ZIDAKIJIJWE(Mauvaise accompagnements):
Mufite amahirwe 1000 n’ibyago 1000 mwirinde mutazitesha ayo mahirwe.
(1Abakorinto15:33) ”Ntimuyobe kwifatanya n’ababi konona ingeso nziza”
Urugero : inkuru za Dina
Umufaransa yaravuze ngo “mbwira uwo mubana ndakubwira uwo uri we”
(Imigani.22:24-25) ”Ntugacudike n’umunyamujinya ,kandi ntukagendane n’umunyaburakari ,kugirango utigana ingeso ze ,zikabera ubugingo bwawe umutego”
(2Abakorinto.6:14 )”Ntimukifatanye n’abatizera mudahwanye.cyangwa umucyo n’umwijima byabana bite? ”
- Mubasengere
- Mubabwirize
- Muberere imbuto ,ariko ntimwifatanye nabo.
Umunsi umwe umukobwa yabwiye Mwalimu Etienne ngo”mwalimu ngiye murindi dini undi ati kuki ati kwishakirayo umugabo mwalimu ati wabuze abasore mu itorero nawe ati:”abasore b’ADEPR ntakigenda, ntibavuga niza m2u gusa no kukubaza amakuru yuko umeze kuriza telephone gusa! Sibo unaniwe gutegereza(Yesaya.34:16)”Nimushake mu gitabo cy’Uwiteka musome,nta na kimwe muribyo kizabura ,ntakigore kizabura ikigabo cyacyo kuko Uwiteka ariwe ubitegekesha akanwa ke,kandi umwuka we akaba ari we ubiteranije”
“Efurayimu yivanze n’ayandi moko,Efurayimu ni nk’umutsima udahinduwe ugashya uruhande rumwe.abanyamahanga bamumazemo imbaraga ze kandi ntabizi,ndetse yameze n’imvi z’ibitarutaru ntiyabimenya”(Hoseya7:8,9)
Kwifatanya n’abatizera tudahwanye bikururira akaga urubyiruko twavuga:
- Kureba film z’ubusambanyi (film pornographique),zigahumanya ubwonko ,ubugingo n’umwuka.
(migani.6:27 )”mbese umuntu yashyira umuriro mu gituza cye,imyambaro ye ntishye?”
- Caresses ni ikizira Imana yanga urunuka ,icyaha cya ohola na ohoriba(Ezekiyeri23:1-4) ,naho mwaba mufitanye umushinga w’ubukwe (aho ndavuga k’umusore n’inkumi bakijijwe).nabagira inama yo gutegereza igihe cyo kubana kigeze.
(Matayo.5:27- 30) ”Mwumvise ko byavuzwe ngo ntugasambane.jyeweho ndababwira yuko umuntu wese ureba umugore akamwifuza ,aba amaze gusambana na we mu mutima we.Ijisho ryawe ry’iburyo nirigushuka,uri nogore urite kure.Ibyiza ni uko wapfa ijisho rimwe,biruta ko umubiri wawe wose wajugunywa muri Gehinomu.N’ikiganza cyawe cy’iburyo nikikugusha,ugice ugite kure.Ibyiza ni uko wabura urugingo rwawe rumwe,biruta ko umubiri wawe wose wajugunywa muri Gehinomu.”
5) KUDAKORA:
Bitewe no kurarikira ibikomeye biteye urubyiruko gusuzugura imwe mu mirimo iciriritse yagira icyo ibafashije.
Ikindi guhora urarikiye ibiva mumaboko yabandi(impano)bituma uba umunebwe,kandi ubunebwe butera ubukene bugatera ipfunwe mu bandi.
Le8/12 kuri Radio bahoze bavuga ko abantu 65% bakiri urubyiruko hanyuma abasigaye bose bakaba 35% .
Kandi duhereye naho tubaye biragaragara ko abenshi mu rubyiruko babeshejweho n’abo35%;
Hari abahora bagendana imfunguzo zidafite aho zikora n’izibice ngo bagaragaze ko hari ibyo bakora,abandi bagacunga aho bahishije bakababera abashyitsi.
(2Abates3:10-12) ”kuko iki ari cyo twabategetse tukiri kumwe namwe,ngo umuntu wese wanga gukora ntarye.Twumvise yuko hariho bamwe bo muri mwe bagenda bica gahunda,batagira icyo bakora ahubwo bakaba ba kazitereyemo.Nuko rero abameze batyo turabategeka tubihanangiririza mu Mwami Yesu Kristo,gukorana ituza ngo babone uko barya ibyokurya byabo ubwabo.”
- Ubu hari ikintu cyateye murubyiruko ; benshi barashaka kuba abahanzi kandi bamwe Atari n’umuhamagaro ahubwo ari ugushaka imibereho;kuko no kubahagurutsa ngo baze bakubaza niba hari agatege,nuko kangana.
III. NI GUTE TWAHUNGA IRARI RYA GISORE NK’URUBYIRUKO:
(1Abakorinto:13:13 )”Ariko none hagumyeho kwizera n’ibyiringiro n’urukundo,ibyo uko ari bitatu,ariko ikiruta ibindi ni urukundo.”
1) KWIZERA:
(Yohana16:33) ”ibyo mbibabwiriye kugirango mugire amahoro muri jye.Mu isi mugira umubabaro,ariko ni muhumure nanesheje isi”
(1Yohana5:4,5) ”kuko icyabyawe n’Imana cyose kinesha iby’isi,kandi uku niko kunesha kwanesheje iby’isi,ni ukwizera kwacu.”
NB : Kwizera kuzana ibintu 3 mu buzima bw’umusore ukijijwe
a) Gucungira ku Mana mu bintu byose
(1Samweli 17 :37) « Dawidi arongera aravuga ati “Uwiteka wandokoye mu nzara z’intare n’idubu,azankiza no mu maboko y’uwo mufilisitiya, »
b) Kwizera ibigaragara biva mu bitagaragara
(Abaheb.11 :3 )« Kwizera niko kutumenyesha yuko isi yaremwe n’ijambo ry’Imana,ni cyo cyatumye ibiboneka bitaremwa mu bigaragara. »
c) Gukomera no kutanyeganyega (2Petero3 :17)
(Abaheb.11 :27 )« Kwizera niko kwatumye ava muri Egiputa ntatinye umujinya w’Umwami,kuko yihanganye nkureba Itaboneka. »
2) IBYIRINGIRO :
(Abakolos.1 :27) « abo Imana yishimiye kumenyesha ubutunzi bw’ubwiza bw’ubwo bwiru bwageze mu banyamahanga,aribwo Kristo uri muri mwe ,ari byo byiringiro by’ubwiza. »
NB : Ibyiringirobitera ibintu 2 mubuzima bw’umusore ukijijwe
a) Amahoro turi hagati mu bibazo
(Yobu 19:25 )”Ariko nziyuko umucunguzi wanjye ariho kandi ko amaherezo azahagarara ku isi”
b) Kudateraganwa hirya no hino
3) URUKUNDO :
(Yohana 14:21b)”…,Kandi unkunda azakundwa na Data,nanjye nza mukunda mwiyereke.”
(Rom.5:5 )”Bene ibyo byiringiro ntibikoza isoni,kuko urukundo rw’Imana rwasabye mu mitima yacu kubw’Umwuka wera twahawe.”
NB : Urukundo ruturemamo ibintu 3
a) Kubaha Ijambo ry’Imana
(1Yohana4:21)”Kandi dufite iri tegeko ryavuye kuri yo,ngo ukunda Imana akunde na Mwene se.”
b) Ubunyangamugayo no kwikomeza ku Mana.
(Abaroma 8:35-39) ”Ninde wadutandukanya n’urukundo rwa Kristo?mbese ni amakuba ,cg ni ibyago,cg ni ukurenganywa,…”
c) Kubohokera gukora umurimo w’Imana
(Yesaya6:8) ”Numva ijwi ry’Umwami Imana riti”Ndatuma nde ,ninde watugenderera?”Maze ndavuga nti”Ni jye.Ba ari jye utuma.”
IV.IBIRANGA UMUSORE WANESHEJE IRARI:
1) Arinda ubuhamya bwe hagati y’Abiki gihe kigoye
(Abifilipi2 :15 )« Kugirango mutabaho umugayo cyangwa uburyarya,mube Abana b’Imana batagira inenge hagati y’abi gihe kigoramye cy’ubugoryi,abo mu bonekeramo nk’amatabaza mu isi »
(Ibyakozwe.2 :40) « Nuko akomeza ku bahamiriza n’andi magambo menshi,arabahugura ati : « Mwikize ab’iki gihe biyobagiza. »
2) Yerekana intsinzi ya Kristo ku musaraba mu magambo 5 :
a) Ku mubiri :
(Abagaratiya5 :16) « Ndavuga nti mu yoborwe n’Umwuka ,kuko aribwo mutazakora ibyo kamere irarikira, Kuko kamere irarikira ibyo Umwuka yanga,kandi Umwuka yifuza ibyo Kamere yanga kuko ibyo bihabanye ,nicyo gituma ibyo mushaka gukora atari byo mukora.Ariko niba muyoborwa n’Umwuka ,nti muba mugitwarwa n’amategeko. »
b) Ku isi :
(Yohana16 :33) « Ibyo mbibabwiriye kugirango mugire amahoro muri jye .mu isi mugira umubabaro,ariko ni muhumure nanesheje isi »
c) Ku cyaha :(Abah.12 :1 )« Nuko natwe ubwo tugoswe n’igicu cy’abahamya bangana batyo ,twiyambure ibituremerera byose n’icyaha kibasha kutwizingiraho vuba,dusiganirwe aho dutegekwa twihanganye »
d) Kuri satani :
(luka10 :17) « Nuko abo mirongo irindwi bagaruka bishima bati”Data buja ,abadayimoni nab o baratwumvira mu izina ryawe. »Arababwira ati : « Nabonye satani avuye mu ijuru agwa asa n’umurabyo.Dore mbahaye ubutware bwo kujya mukandagira Inzoka na sikorupiyo,n’imbaraga z’umwijima zose,kandi nta kintu kizagira icyo kibatwara rwose. »
(Yakobo4 :7 )« Nuko rero mugandukire Imana ariko murwanye Satani ,na we azabahunga.”
e) Ku bantu batizera:
(Matayo10:16) ”Dore mbatumye muri nk’intama hagati y’amasega,nuko mugire ubwenge nk’inzoka,kandi muzabe nk’inuma mutagira amahugu.”
Nasoreza kuri iri sengesho ry’umukambwe Dawidi agira ati:
“…abahungu bacu bamere nk’ibiti byikuririza n’abakobwa bacu bamere nk’amabuye atatse inyumba”(Zaburi.144:11).
Izi nyigisho zizakomeza dutanga inama....
Mweneso MUGAYEMPORE Pacifique
E-mail:mupacifique2@yahoo.fr
Tel(mob):+250 788 73 10 46


text:
Dec 23, 2015 Cyiza Theogene Politiki 0
Mu nama y’umushyikirano yaberaga Camp Kigali ku ncuro ya 13 yatangiye ku wa mbere tariki ya 21 Ukuboza 2015,ikaba yarangiye ku wa kabiri tariki ya 22 Ukuboza nkuko byari biteganijwe ko imara iminsi ibiri,yagaragayemo udushya twinshi ariko ibivugwaho cyane ni amazina bamwe mu baturage bahawe ijambo bise Perezida wa Repubulika aho ku munsi wa mbere umuturage wo mu karere ka Bugesera yamwise murumuna wa Yesu naho ku munsi wa kabiri undi muturage amwita Nyagasani,ibintu bitari kuvugwaho rumwe.
Nkuko ku mbuga nkoranyambaga ndetse no mu bitangazamakuru bitandukanye aya magambo yatangajwe n’aba baturage akomeje gutangwaho ibitekerezo bitandukanye,benshi baribaza niba aba baturage hari ikosa bakoze naho abandi bakavuga ko bitaboneye bagendeye kubitekerezo byabo bwite.
Mu bitekerezo bya bamwe bavuga ko bariya baturage bashobora kuba bararebye ku bikorwa Perezida Kagame yabakoreye bagasanga ari murumuna wa Yesu cyangwa Nyagasani nkuko babyitangarije.
Abandi nabo bashimangira ibi bavuga ko Nyagasani ari ijambo ry’Ikinyarwanda risobanura umutware cyangwa umunyacyubahiro nkuko abami nabo bitwaga ba Nyagasani.
Gusa kubagendera ku bukaka n’ubuhangage bw’Imana isumba byose kandi ifuha nkuko byanditse muri Bibiliya bavuga ko bidakwiye ko bakabaye bagereranya Perezida Kagame n’Uwiteka gusa bakongeraho ko nanone byaterwa n’ubusobanuro bw’abise Perezida Kagame aya mazina,aho bavuga ko niba koko barashakaga gusobanura ko yakoze ibikorwa by’ubutwari ntacyo bitwaye kuko yarabikoze rwose ariko niba ari ukumugereranya n’Imana cyaba ari ikibazo.
Uretse aba baturage bise Perezida Kagame aya mazina hari n’abandi batangaza ko Perezida Kagame ari intumwa y’Imana cyangwa se impanga ya Yesu,ibi byatangajwe na bamwe mu baturage tariki ya 25 Gicurasi 2015, ubwo bashyikirizaga amaburuwa Inteko inshingamategeko bayisaba guhindura Itegeko Nshinga ingingo y’101.
Twabibutsa ko inama y’umushyikirano ari ngaruka mwaka aho iba yiga ku bibazo bitandukanye byugarije abanyarwanda,hagafatwa n’imyanzuro y’ibibazo bigomba gukemuka mu maguru mashya,kuri iyi yo kuncuro ya 13 yari ifite intego igira iti: “Guhitamo kw’Abanyarwanda niwo musingi w’iterambere n’agaciro by’u Rwanda.” hafashwe imyanzuro ikurikira:
Imyanzuro
1. Gutegura Icyerecyezo cya 2050 kigamije kongera ubukungu kugira ngo Abanyarwanda barusheho kwigira no kwigenera ejo bashaka.
2. Gukomeza gusigasira no kurinda ibyiza twagezeho dukesha Inkiko Gacaca no kurushaho kubungabunga ibindi bimenyetso bya Jenoside yakorewe Abatutsi birimo inzibutso za Jenoside, no kwandika amateka ya Jenoside yakorewe Abatutsi mu Turere dutandukanye, mu Bigo bya Leta, iby’abikorera n’Amadini kugira ngo bikomeze gushyigikira ubumwe bw’Abanyarwanda.
3. Kurushaho kunoza ishyirwa mu bikorwa rya Gahunda ya Ndi Umunyarwanda n’izindi Gahunda zose zigamije komora ibikomere Abanyarwanda batewe n’amateka mabi yaranze u Rwanda, bityo bigafasha Abanyarwanda kurushaho gukunda Igihugu cyabo, gushyira hamwe no gufatanya mu guharanira icyateza U Rwanda imbere.
4. Kongera imbaraga mu gukemura ibibazo by’abaturage, kugira ngo bikemurirwe igihe kandi neza; no kuzamura uruhare rwabo mu bikorwa bibateza imbere, bakarushaho kugira uruhare mu igenamigambi, ikurikirana n’ishyirwa mu bikorwa ry’ibibakorerwa.
5. Kurushaho kunoza imitangire ya serivisi zihabwa abaturage, mu nzego za Leta n’iz’abikorera, Urwego rw’Igihugu Rushinzwe Imiyoborere (RGB) n’Urwego rw’Igihugu Rushinzwe Iterambere (RDB) zikarushaho gukurikirana uko izo serivisi zitangwa no kubikangurira inzego bireba.
6. Kurushaho gukurikirana no kunoza uburyo gahunda z’Igihugu zo kwishakamo ibisubizo (home grown solutions), cyane cyane Gahunda ya Girinka, Umuganda n’izindi gahunda ziteza imbere abaturage zigakorerwa isuzuma rihoraho; kugira ngo zitezwe imbere kandi zirusheho gutanga umusaruro.
7. Kurushaho guteza imbere ubucuruzi bw’ibintu na serivisi hagati y’u Rwanda n’Ibihugu by’amahanga, cyane cyane ibyo muri Afurika.
8. Nk’uko Abanyarwanda babisabye, hagomba gushyirwaho uburyo buhamye bwo kunyomoza ibivugwa ku Rwanda bitari ukuri no kugaragaza isura nyayo y’u Rwanda ishingiye ku byo Abanyarwanda bihitiyemo kandi uguhitamo kw’Abanyarwanda bikubahwa.
9. Kwihutisha ishyirwa mu bikorwa ry’ingamba zo gukumira no kurwanya ku buryo bwose bushoboka indwara ya malariya yiyongereye muri tumwe Turere tw’Igihugu.
10. Gushishikariza Abanyarwanda b’ingeri zose kugira umuco wo kwizigamira harimo no guteganyiriza iza bukuru no gukoresha ibikorerwa mu Rwanda (Made in Rwanda) no kongera umusaruro w’ibikomoka ku buhinzi n’ubworozi n’ibyoherezwa hanze.
11. Kubaka bitarenze ukwezi kwa Kamena 2016 umuhanda ugera ku Kigo nderabuzima cya Kabaya mu Karere ka Ngororero no kwihutisha inyingo n’iyubakwa ry’umuhanda wa Cyanika-Musanze-Ngororero gutangiza kubaka Umuhanda Ngoma-Bugesera-Nyanza n’indi mihanda ihuza Uturere kugira ngo byorohereze ubuhahirane hagati y’abaturage.
12. Gukemura burundu kandi vuba ikibazo cy’inguzanyo igenerwa abanyeshuri (buruse) itinda kubagezwaho.
13. Gushyiraho ingamba zo guteza imbere ururimi rw’Ikinyarwanda n’indangagaciro z’umuco nyarwanda mu mashuri yose, bigakomeza kwigishwa no mu mashuri yisumbuye, amakuru na za kaminuza.
Nkuko ibiro by’umukuru w’igihugu byatangaje,byavuze ko imyanzuro ingana na 85% y’Umushyikirano w’umwaka ushize wa 2014, yashyizwe mu bikorwa kurenza 80%,gusa mu itangazo ryari ryasohotse ryasabaga gushyira mu bikorwa imyanzuro y’inama y’umushyikirano y’umwaka ushize itarashyizwe mu bikorwa bitarenze ukwezi kwa Kamena 2016.
By Cyiza Theogene
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
mar.
10
mai
2011
ISOMO RYA MBERE
Igitabo cy’Ibyakozwe n’Intumwa (Intu 9, 1-20)
1Sawuli nta kindi yatekerezaga kitari ukujujubya no kwica abigishwa ba Nyagasani. Nuko asanga umuherezabitambo mukuru, 2amusaba inzandiko zo kujya mu masengero y’ i Damasi, kugira ngo nagira abo ahasanga bayobotse iyo Nzira, abagabo n’abagore, ababohe abazane i Yezuzalemu. 3Nuko igihe yari mu nzira agiye kugera i Damasi, ako kanya urumuri ruturutse mu ijuru ruramugota. 4Yitura hasi, maze yumva ijwi rimubwira riti « Sawuli, Sawuli ! Urantotereza iki ?» 5Sawuli arabaza ati « Uri nde, Nyagasani ?» Iryo jwi rirasubiza riti « Ndi Yezu, uwo uriho utoteza ! 6Ariko haguruka winjire mu mugi, bari bukubwire icyo ugomba gukora. » 7Bagenzi be bari kumwe mu rugendo, bari bahagaze bumiwe, kuko bumvaga ijwi ariko ntibabone umuntu. 8Sawuli arabaduka, nyamara n’ubwo yabumburaga amaso nta cyo yabonaga. Bagenzi be ni ko kumurandata bamugeza i Damasi. 9Nuko ahamara iminsi itatu atabona, nta cyo arya nta n’icyo anywa.
10Aho i Damasi rero hakaba umwigishwa witwaga Ananiya. Nyagasani aramubonekera, amuhamagara agira ati « Ananiya !» Undi arasubiza ati “Ndi hano, Nyagasani !” 11Nyagasani aramubwira ati “Haguruka ujye mu muhanda witwa ‘Ugororotse’, ubarize kwa Yuda umuntu witwa Sawuli ukomoka i Tarisi. Ubu ariho arasenga, 12kandi mu ibonekerwa yabonye umuntu witwa Ananiya yinjira iwe, amuramburiraho ibiganza kugira ngo abone.” 13Ananiya arasubiza ati « Nyagasani, numvise benshi bavuga iby’uwo muntu, n’inabi yose yagiriye abatagatifujwe bawe b’i Yeruzalemu, 14kandi n’ino ahafite ububasha yahawe n’abatware b’abaherezabitambo, kugira ngo abohe abiyambaza izina ryawe bose. » 15Ariko Nyagasani aramubwira ati « Genda ! Kuko uwo muntu ari igikoresho cyanjye nitoranyirije, kugira ngo amenyekanyishe iizina ryanjye imbere y’abanyamahanga, imbere y’abami n’imbere y’Abayisraheli. 16Ni jye ubwanjye uzamwereka uburyo bwose azagomba kubabazwa, ahorwa izina ryanjye. »
17Nuko Ananiya aragenda yinjira mu nzu, amuramburiraho ibiganza, maze aramubwira ati « Sawuli, muvandimwe ! Nyagasani Yezu wakubonekeye mu nzira uza ino yakuntumyeho, kugira ngo wongere kubona kandi wuzuremo Roho Mutagatifu. » 18Ako kanya, utuntu dusa n’udushishwa duhubuka mu maso ye, yongera kubona maze ahera ko arabatizwa. 19Amaze kurya yongera kugira intege. Sawuli amarana iminsi mike n’abigishwa b’i Damasi, 20maze atangira adatinze kwamamaza mu masengero ko Yezu ari Umwana w’Imana.
ZABURI (Zab 117 (116), 1, 2)
Inyik/ Nimujye mu isi hose, mwamamaze Inkuru Nziza !
Mahanga mwese, nimusingize Uhoraho,
miryango mwese, mumwamamaze.
Kuko urukundo adukunda rutagira urugero,
n’ubudahemuka bwe bugahoraho iteka !
IBANGONDIRIMBO RIBANZIRIZA IVANJILI (Imig 9, 2.5)
Alleluya Alleluya.
Ubuhanga bwatunganyije ameza maze buravuga buti
« Nimuze murye ku mugati w’ubugingo,
murye kandi munywere ku meza y’Imana. »
Alleluya.
IVANJILI
+ Yohani (Yh 6, 52-59)
Muri icyo gihe, 52Abayahudi batangira kujya impaka ubwabo bati « Ashobora ate kuduha umubiri we ngo uribwe ?» 53Yezu arabasubiza ati « Ndababwira ukuri koko : nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. 54Naho urya umubiri wanjye, akanywa n’amaraso yanjye, agira ubugingo bw’iteka, kandi nzamuzura ku munsi w’imperuka. 55Kuko umubiri wanjye ari ikiribwa koko, n’amaraso yanjye akaba ikinyobwa koko. 56Urya umubiri wanjye kandi akanywa amaraso yanjye, angumamo nanjye nkamugumamo. 57Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye. 58Nguyu umugati wamanutse mu ijuru : si nk’uwo ba sogokuruza banyu bariye bakarenga bagapfa ; urya uyu mugati azabaho iteka ryose. » 59Ibyo yabivuze igihe yigishirizaga mu isengero ry’i Kafarinawumu.


text:
Dukwiye gusaba Imana ikaduteza intambwe mu mwuka
Kugira ngo mumenye, menye n’imbaraga zo kuzuka kwe no gufatanya imibabaro ye, no kujya nshushanywa no gupfa kwe ngo ahari ngere k’umuzuko w’abapfuye ( Abafilipi 3 :10,11)
Imana iteganyiriza abantu bayo bayikorera ibintu byinshi kandi bitandukanye ndetse ibyinshi tubisanga mu ijambo ry’Imana, ariko iyo witegereje uburyo abantu bagenda babigeraho usanga bitoroshye ko umuntu agera kure atabanje guca muri byinshi kandi bimugoye ndetse bikanamurwanya. Niyo mpamvu biba bigusaba kuba maso cyane kugira ngo umenye icyo Imana iguhamagarira gukora, ibi bigusaba guhora ufitanye umubano mwiza kandi uhoraho na Data wo mu ijuru mu masengesho, ukayiramya, ukaba mu ijambo ryayo kandi ukabana n’abantu b’Imana, uko urushaho kwegerana n’Imana cyane bituma umuntu arushaho gukura mu gakiza.
Aya magambo aragushishikariza guhaguruka ugahagarara ushikamye uburyo butuma ukomera kandi ukarwanya ikintu cyose Satani arwanisha kugira ngo uneshwe, mbega umere nk’ufite amahane imbere ye kuko akwiye kumenya ko tudakina, burya biragoye ko umusirikare yakubona ubanguye n’ibuye afite imbunda ngo abure kukurasa kuko ntakwizeye igihe cyose nawe wamurasa, no kuri satani niko biri iyo ukorera Imana aziko ntacyo mupanga ugomba kuba maso kuko akubonye urangaye gato gusa yakurasa, ikindi dukwiye kumenya ni uko burya intego ye ahanini si ukutubuza gukorera Imana ahubwo ni ukutubuza gusoza neza ngo atubuze umumaro, Paulo yandikiye Timoteyo ngo ntawaba umusirikare ngo yivange muby’ubu buzima abe akinejeje uwamwandikiye ubusirikare ( 2Timoteyo 2 : 4)
Aya magambo nayo yongera gushimangira ko kujya mu ijuru atari ugukina ahubwo ari ugukora tutikoresheje kandi bidusaba kugira aho tuva naho tujya kuko ubwami bw’Imana buratwaranirwa kandi tubugishamo imbaraga kandi iyo wiyemeje gutya Imana nayo ikuba hafi ibyo yemera ko unyuramo byose iba ibona ko uzahatambukana intsinzi kuko igukunda ntabwo yakureka.
Ahubwo dukomere muri iyi nzira twiyemeje, Imana iduhe irindi hishurirwa rishya kandi idukuze rwose mu byo kwizera kugira ngo tutaba ingwigiri mu mwuka bizadufasha kuba mu buzima bw’ubutsinzi, Sinasoza ntibukije abataraza namwe ko Yesu akibategereje abategeye amaboko, ni muze muri Yesu niho turuhukira, niwe mahoro masa. Amen


text:
ven.
11
mars
2011
Ku wa gatatu tariki ya 09/03/2011 mu masaha ya saa munani inkubi y’umuyaga yangije ibintu mu Karere ka Nyagatare mu tugari twa Gashenyi na Rukomo II aho paruwasi Rukomo yubatse. Iyo nkubi y’umuyaga yasize yangije ibintu byinshi. Muri byo hari:
1. Icyumba cy’ishuri ry’Ikiburamwaka riyoborwa n’ababikira
2. Inzu yari yuzuye ikaba yari igenewe ubwigishwa
3. Inzu y’abalejiyo
4. Ishuri ribanza rya Rukomo, rikaba ryasenyutse cyane
5.Amazu y’abaturage, ubu hakaba harimo ababaje cyane bakeneye gufashwa byihutirwa
6. Amazu y’ubucuruzi…
Paruwasi ya Rukomo rero iradusaba inkunga kugira ngo ibashe kugoboka abo bose bari mu kaga.


text:
Ku wa mbere tariki 05 Ukuboza 2005, ku manywa, umutingito ukomeye wibasiye uburasirazuba bwa Repuburika Iharanira Demokarasi ya Congo, uhitana umwana umwe nibura, abandi bantu bakeya barakomereka.
Uwo mutingito wahereye mu birometero 55 mu majyepfo y'umujyi wa Kalemie, ku nkombe z’ikiyaga cya Tanganyika, muri Repuburika Iharanira Demokarasi ya Congo, wumvikana kugera mu Rwanda, mu Burundi, muri Tanzania no muri Kenya.
Uwo mutingito, wapimaga 6.8 ku gipimo cya Richter wanyeganyeje amagorofa i Nairobi, unumvikana mu burasirazuba bwa Congo hose, ndetse no mu Burundi, mu Rwanda na Tanzania.
Abakozi bagombye kuva mu biro biri mu magorofa ari m’umugi rwagati i Nairobi. Abaturage na bo bahunze amazu yabo muri ako kareare.
Icyabaye cyiza ni uko nta byinshi cyane uwo mutingito wangije kubera ko uburasirazuba bwa Congo budatuwe cyane, kandi n’amazu yaho maremare akaba ari imbarwa.
Umugi wa Kalemie, nku nkombe z’ikiyaga cya Tanganyika, mu burasirazuba bwa Congo, ni wo mugi wari wegereye cyane aho uwo mutingito wahereye. Abaturage baho bavuga ko wamaze hagati y’amasegonda 10 na 15, amazu akanyeganyega, n’abantu bagakuka umutima.
M’umugoroba ariko ubuzima ngo bwari bwongeye gusubira m’uburyo, kandi hari kakivugwa ko umwana umwe gusa ari we wapfuye aguweho n’inzu ya rukarakara. Abandi baturage bakeya na bo ngo baravunitse.
Nyuma y’amasaha uwo mutingito ubaye, abaturage b’i Kalemie batangaje ko nta bategetsi cyangwa imiryango ifasha imbabare bigeze babona ijya gufasha abantu gusubiza umutima mu nda.
Abaturage b’i Kigali n’i Bujumbura bamwe bavuga ko na bo bumvishe uwo mutingito, ariko ko utari ukomeye cyane. Abenshi ndetse bashobora kuba batarawumvishe. Abari bicaye cyangwa begamiye ikintu cyangwa amazu ni bo bawumvishe cyane. I Bujumbura n’i Kigali bemeza ko uwo mutingito wamaze hejuru y’umunota.
Byabaye mahire rero ko uwo mutingito wageze mu Rwanda no mu Burundi wananiwe. Ubundi umutingito wa 6.8 ku gipimo cya Richter umaze umunota wose ushobora kwangiza ibintu byinshi no guhitana abantu kugera mu birometero 100 uvuye aho wahereye.
Ejo habanje kuba impungenge ko uwo mutingito washoboraga guteza umuraba - Tsunami - mu kiyaga cya Tanganyika, ariko kugeza ubu birasa nk’aho nta tsunami iturutse kuri uwo mutingito ikibaye.


text:
Abakozi ba MINAFFET bunamiye inzirakarengane zishyinguye i Ntarama na Nyamata
Abakozi ba Minisiteri y’ububanyi n’amahanga y’u Rwanda (MINAFFET), basuye ahashyinguye abazize Jenoside yakortewe Abatutsi ku rwibutso rwa Ntarama n’urwa Nyamata mu karere ka Bugesera ku wa Kane, tariki ya 10 Mata 2013.
Nyuma yo gusura inzibutso, Umuyobozi wa Diyasipora nyarwanda muri MINAFFET, Gahamanyi Parfait, yatangaje ko amateka zigaragaza yatewe n’ubutegetsi bubi, bikwiye gushingirwaho hirindwa ko Jenoside itazongera kuba.
Gahamanyi yagize ati “Jenoside yakorewe Abatutsi ni ikimenyetso (...)
Abakozi ba Minisiteri y’ububanyi n’amahanga y’u Rwanda (MINAFFET), basuye ahashyinguye abazize Jenoside yakortewe Abatutsi ku rwibutso rwa Ntarama n’urwa Nyamata mu karere ka Bugesera ku wa Kane, tariki ya 10 Mata 2013.
Nyuma yo gusura inzibutso, Umuyobozi wa Diyasipora nyarwanda muri MINAFFET, Gahamanyi Parfait, yatangaje ko amateka zigaragaza yatewe n’ubutegetsi bubi, bikwiye gushingirwaho hirindwa ko Jenoside itazongera kuba.
Gahamanyi yagize ati “Jenoside yakorewe Abatutsi ni ikimenyetso cy’ubuyobozi bubi bwabayeho mu Rwanda ubutegetsi bwigishaga amacakubiri, ubutegetsi bwimakaje ikinyoma mu bantu, ubutegetsi bwashyiraga imbere akarengane kurusha ibindi. Iki nicyo gihe cyo kugira ngo abantu bose ba bibe imbuto z’amahoro n’urukundo kugira ngo ntihazagire abandi bantu bazongera kuzira ubusa nk’uko Abatutsi bazize ubusa guhera mu mwaka 1959.”
Uwineza Anitha ushinzwe gusobanurira abasura urwibutso rwa Nyamata yatangarije IGIHE ko Abatutsi bo mu Bugesera batangiye kwicwa ku mugaragaro muri Werurwe 1992 kuri iyi Kiliziya, ngo hiciwe abantu benshi ndetse n’Umutaliyani Locatelli wagerageje kubwira amahanga ko Abatutsi barimo kwicwa i Nyamata arabizira. Yongeraho ko amahanga yabimenye ariko ntatabare.
Umuyobozi w’akarere ka Bugesera, Rwagaju Louis, yavuze ko Abatutsi bo mu Bugesera Leta ya Habyarimana yashatse kubatsemba mu mwaka 1959, babavanwa mu majyaruguru y’u Rwanda mu turere twa Gicumbi, Rulindo, Gakenke Musanze bajyanwa i Bugesera kugira ngo bicwe n’inyamaswa zari mu ishyamba ryari mu Bugesera, n’isazi ya Tsetse.
Rwagaju akomeza avuga ko nyuma yo gucira Abatutsi mu Bugesera, byageze mu 1994, bahitamo kubatsemba nk’uko n’ahandi mu Rwanda byagenze.
Rwagaju yagaragaje ko bibabaje kuba Abanyarwanda barishe bagenzi babo, ati “Umututsi yacaga ku bandi bakamukubitira ubusa bakamwicira bitewe na Leta yari iriho. Abanyarwanda tuva inda imwe tuvuga ururimi rumwe dushyire imbere urukundo n’amahoro.”
Urwibutso rwa Ntarama rushyinguyemo Abatutsi basaga 6,000, naho urwa Nyamata rwo rurimo imibiri isaga 45,246 bose biciwe rimwe kuwa 14-15 Mata 1994.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Iri tegeko rizatangira gukurikizwa mu mwaka wa 2020,u Bufaransa bukaba buvuga ko bugamije kurengera ibidukikije.
Nubwo abahanga mu bidukikije bemera ko ibyo bikoresho bigira ingaruka ku bidukikije, bavuga ko u Bufaransa bwishe itegeko ry’umuryango w’ibihugu by’Ubumwe bw’u Burayi ryo gukorana ubucuruzi hagati yabyo.
Umuryango utegamiye kuri Leta y’u Bubiligi wiga ku bicuruzwa bikorerwa mu nganda witwa Pack2Go Europe, uvuga ko uzakomeza kurwanya iryo tegeko kugira ngo ritazasakara ku mugabane wose w’u Burayi.
Umunyamabanga mukuru w’uwo muryango Eamonn Bates yabwiye Associated Press ko bagiye gukora uko bashoboye bakarirwanya.
Yagize ati “ Turi gusaba Komisiyo y’Umuryango w’Ubumwe bw’ibihugu by’i Burayi gufatira ibihano u Bufaransa kuko bwishe amategeko agenga umugabane.
Bates avuga ko nta gihamya na kimwe u Bufaransa bufite ko ibyo bikoresho bikoze mu biva mu binyabuzima ari byo byaba bitangiza ibidukikije.
Ingaruka mbi z’ibikoresho bikoze muri Plastic
Abantu batari bake bakunze kubika amafunguro cyangwa ibinyobwa mu bikoresho bikoze muri Plastic nyamara abahanga mu by’ubuzima bagagaraza ko hari ubwoko bwa microbe zibasha kwinjira muri ibyo biryo.Ibikombe, amasahani n’ibindi bikoze muri plastic bifite ibinyabutabire byitwa Bisphenol A mu gihe byinjiye mu mubiri bikaba bishobora kwivanga n’imisemburo ituma habaho uburumbuke ku bagore(estrogen).
Ubushakashatsi bwakozwe n’ikigo gishinzwe kurinda indwara,The U.S.Center for Disease Control (CDC) mu mwaka wa 2004, bwagaragaje ko ibyo binyabutabire bifite uruhare runini mu gutera indwara ya Cancer y’ibere, ndetse ikagabanya n’intanga ku bagabo. Iyi kandi ngo yibasira cyane abana bato n’abagore batwite.
Abantu bagirwa inama yo kudasuka ibiribwa cyangwa ibinyobwa bishyushye cyane mu bikoresho bya plastic kuko bwa bushyuhe butuma hari bimwe mu binyabutabire bigize igikoresho bihita byivanga n’ibiribwa cyangwa ibinyobwa.


text:
IBINTU 4 UMUKRISTO AKWIYE KUBAKA MU MIBEREHO YE. (Igice cya 3). Rev. Mugiraneza
Umuntu ntabwo yihagije
Ubushize twabonye inkingi ya mbere ivuga ko umukristo agomba kubaka inkingi yo gukunda ijambo ry’Imana . (Ibyakozwe n’ntumwa 2:42). Ubu tugiye kwibanda ku nkingi ya kabiri ariyo Bibliya yise “gusangira ibyabo“(fellowship) mu iyindi mvungo ni ukubaka ubusabane hagati y’abizera.
Ijambo ubusabane mururimi rw’ikigereki ni “koinonia” bivuga ubusabane cg gusangira ni abandi. Iri jambo rikoreshwa mugusangira igikombe no gusangira umutsima (1 Abakorinto 10:16), aha bisobanuye gusangira kw’abakristo ku meza y’Umwami Yesu Kristo.
Intumwa Yohana isaba abizera Yesu ubusabane nawe, kuko nawe yari ubufitanye na Data wa twese n’Umwana we Yesu Kristo (Yohana 1:3)
Pawulo akomeza akoresha ijambo gusangira (Filemoni 1:6) ashaka kuvuga gusangira ukwizera. Naho murwandiko yandikiye (Abaroma 15:26) akoresha ijambo ubusabane mu gikorwa cyo gufasha abakene, icyo gihe baba basangiye ibyabo n’abandi “gusonzoraniriza impiya abakene.”
Mu Itorero rya mbere bahaga agaciro gusangira ibyabo, bahuriraga mu nzu iwabo bagasengera hamwe, bakaririmba, bagasoma ijambo ry’Imana, bagasangira ibyabo, bagasengera ibyifuzo. Ibi byatumaga nta mukene wabaga muribo (Acts 4:32, 34).
Umuntu w’Imana ushaka kubaka ubuzima bw’umwuka burambye kandi akagira gukura mu mwuka agomba gukora ibi ibintu bikurira :
1. Kugira itsinda ry’abantu musengana, mugasangira iby’umwuka n’iby’umubiri ;
2. Kwemera gutanga kubyo utunze ukabisangira ni abandi unezerewe ;
3. Kwiha gahunda no gutanga igihe cye kugira ngo asabane n’abandi ;
4. Kwemera gusangira nabo babana mu itsinda ry’ubusabane ibyifuzo, ibibazo n’amashimwe afite ;
5. Kwemera ko abo bahuriye mu itsinda binjira iwe bakahasengera, bagasangira ku migisha Imana yamuhaye ;
6. Kugira uruhare rwo gusubiza ibyifuzo byabo babana mu itsinda ry’ubusabane.
Mugihe uzabasha gukora ibi bintu, itsinda muhuriramo rizagundukira undi muryango (famille) wiyongera kuwo wari usanganywe, uzabona abantu bakugaragariza urukundo nyakuri, bagumana nawe mu gihe wishimye bakishimana nawe kandi no mugihe ubabaye bakababarana nawe. Icyo gihe rya tegeko rya Yesu ryo gukunda mugenzi wawe nkuko wikunda rizahabwa umwanya.
Isi ya none iri kubaka nabi imibereho yabayituye kuko ishyize imbere kukuba umuntu nyamwigendaho, ibi bitandukanye ni umugambi w’Imana wo gusabana nkuko tubibona mu Itangiriro igihe Imana yaremaga Adamu na Eva yari ifitanye ubusabane nabo kuko yajyaga ibatemberera mu mafu ya ni mugoraba. Ibi byaje kwangizwa ni icyaha. Nyamara igihe Yesu aje mu isi yagaruye ubusabane, aho yasangiraga n’intumwa ze amaze kuboza ibirenge.
Muvandimwe umaze gusoma irijambo ry’Imana ndakugira inama yo kugira abantu bokwizerwa kandi bakunda Imana muzajya mugirana ubusabane kugira ngo ubugingo bwawe bube bw’ubakitse neza.
Murakoze
Pastor MUGIRANEZA Jean Baptiste
Biracyaza......


text:
NK’uko benshi mu bakundana babitangaza ngo urukundo ni impumyi, abari mu rukundo baba bifuza guhorana mu munezero umwe akaba umunezero wa mugenzi we.
Bityo dore ibyo umuntu ashobora gukora akanezeza uwo akunda, gusa benshi bibeshya cyane ko imibonano mpuzabitsina ko ari yo musingi w’urukundo ariko si yo y’ibanze ndetse ntiyakanabaye ngombwa mbere yo kurushinga.
Ibyo wakora 20 ni ibi:
4. Jya ukunda kumuha impano akenshi ndetse wibande kuzihendutse cyane rwose ngo kandi ujye ureba iyo atatekerezaga ko wamuha.
5. Kora ubushakashatsi umenye umwenda akunda muyo ufite hanyuma ube ari wo wambara igihe cyose muri kumwe.
6. Numuramutsa, jya umuhobera cyane kandi umwegereye kabone niyo mwaba muherukana vuba.
7. Fata igihe umubwire mutemberane mujye ahantu kure n’amaguru kandi hitaruye nko ku mucanga, mu ishyamba n’ahandi.
8. Jya ukunda kumubwira ko ari we wenyine wifuza kandi utamubeshya.
9. Fata akanya igihe muri kumwe umufate ku rutugu, umurebe mu maso na we akurebe, mumare nk’iminota ibiri mutavuga, ubone umubwire ko umukunda nibiba ngombwa unamusome utamuteguje.
10. Kora akantu kerekana ko mukundana igihe muri no mu bantu benshi.
11. Muririmbire kabone nubwo waba udafite ijwi ryiza ngo we biramshimisha
12. Mutumire aze musangire ifunguro haba mu rugo cyangwa se muri restora.
13.Mufate akaboko umurebe mumaso hanyuma umusome ku kiganza nurangiza uhite ugishyira mu gituza cyawe mu gice guherereyemo umutima (ibi biba byiza ngo iyo bikozwe n’umuhungu).
14. Jya umusaba uburenganzira bwo kumuhamagra kenshi.
15. Mu gihe wagize akazi kenshi, gerageza gushakisha byibura iminota mike ujye ahantu hatari urusaku hanyuma umuhamagare wibuke no kumubwira ijambo ngo “ndagukunda” (I love you).
16. Gerageza kumukorera ibintu bimwereka ko harimo ubwitange ariko wirinde kumubwira ko witanze. Wowe bikore, hanyuma we abibone utarinze kubimubwira.
17. Gerageza kumushushanyiriza ibyishimo byo kuba ari we muri kumwe mu rukundo.
18. Mufashe kwitoza kubwirana amagambo y’urukundo mu ndimi z’amahanga
19. Mujye mukorana gahunda zimwe na zimwe nko kujyana gusenga, kureba film, umupira n’ibindi bitandukanye ariko mwirinde kubana ahantu hamwe ( mu gipangu kimwe).
20. Jya wibuka amatariki afata nk’ingirakamaro mu buzima bwe nk’itariki ye y’amavuko, iy’umubatizo we, umunsi w’umutagatifu we n’izindi kandi umwereke ko wabyibutse.
Uzajye uhora wirinda kwinjira mu buzima bw’umuryango bw’uwo ukunda haba ku mitungo cyangwa ibindi kuko ushobora kubikomozaho agakeka ko ari byo urambirijeho, ibi kandi bigasa n’ingingo yo gushaka gukorana nawe imibonano mpuzabitsina mutararushinga, umukobwa ugifite ubusugi bwe cyangwa umuhungu wakomeye ku bumanzi bwe, ushobora kubimubwira agahita yivumbura nk’umwana kuburyo bishobora kukugora umugarura mu nzira.


text:
Ingaruka za tentire mu musatsi n’uko wazirinda
Muri iki gihe usanga abakobwa n’abadamu benshi baharaye guhinduranya amabara y’imisatsi yabo bakoresheje tenture,hakaba abakabya kuburyo nibura buri kwezi ashobora guhindura ibara ry’umusatsi,nyamara uwo aba yikururira ibibazo bitandukanye biterwa na tentire nkuko ubushakashatsi bwabigaragaje
Mu bushakashatsi bwashyizwe ahagaragara n’itsinda ry’abanyamerika,mu mwaka wa 2001 Mutarama,bwagaragaje ko abantu bakunda gukoresha tentire mu musatsi bikururira ingaruka zirimo no kurwara kanseri kandi ku muntu uyishyiramu musatsi nibura buri kwezi,ibyago by’ingaruka zimugeraho biba byikubye inshuro eshatu,kandi ingaruka zishobora gutinda akazibona mu myaka 15,akoresha tentire.
Umuntu ukunda gukoresha tentire mu musatsi we,nyuma y’igihe runaka ashobora gutangira kurwara allergie akazana ibiheri byinshi umutwe wose no mu maso ndetse bikab byafata n’ibindi bice by’umubiri.
Uretse kandi uburwayi bushobora guturua kuri tentire,inangiza umusatsi kuko ituma ucikagaurika bya hato na hato.
Inama ku bantu bashyira tentire mu musatsi
Nubwo izi ngaruka twavuze ndetse n’izindi zishobora kukugeraho ariko hari uburyo bwo kurinda umusatsi urimo tentire.
1.izuba,umunyu,umucanga n’umuyaga ni bizirana cyane n’umusatsi urimo tentire niyo mpamvu ugomba kubyirinda
2.ugomba kwambara ingofero cyangwa igitambaro gitwikira umusatsi ku zuba ryinshi kuburyo amanywa yose kuri rya zuba rikaze umusatsi ntaho uhurira naryo.
3.Niba umaze koga muri pisine cyangwa mu mazi magari,ugomba guhita ujya muri dushe gukaraba utarumuka,kandi ukibanda mu musatsi cyane cyangwa se ughita ukaraba mu musatsi n’amazi asanzwe Atari ayo bogamo.
4.Buri mugoroba , ugomba kumesa mu musatsi ukoresheje shampoo kuko hari umwanda uba wiriwe mu mustai utagomba kurarana kandi niwo uhur na tentire bikazatera zimwe muri za ngaruka twavuze haruguru.
Ngizo ingaruka zituruka kuri tentire ku bantu bakabya kuyikoresha bahinduranya amabara y’imisatsi yabo buri gihe cyange cyane kuri bamwe bashobora kuyishyiramo buri kwezi,ariko kandi hakaba hari n’uburyo bwo kwirinda ko zimwe muri izo ngaruka zakugeraho nkuko twabisobanuye.
Source ;wikihow
NZIZA Paccy


text:
Gisagara: Gushima no kunenga mu muhigo bizahindura imikorere yabo
Hakazwa umutekano w’ubuzima, mu murenge wa Kansi hashyizweho gahunda yo gushima no kunenga abataresheje umuhigo wo gutanga ubwisungane mu kwivuza. Umurenge wa Kansi wo mu karere ka Gisagara, wasanze byaba More...
Nyamagabe: Abayobozi basabwe kwita by’umwihariko ku basigajwe inyuma n’amateka
Abayobozi b’akarere ka Nyamagabe n’abashinzwe imibereho myiza y’abaturage mu mirenge basabwe kwita by’umwihariko ku basigajwe inyuma n’amateka babakangurira kwitabira gahunda More...
Rulindo: abaturage basanga guca ibiyobyabwenge bigomba guhera mu bayobozi
Bamwe mu baturage bo mu karere ka Rulindo baratangaza ko umuco wo gukoresha ibiyobyabwenge umaze gufata intera ndende mu batuye aka karere ,ngo aho usanga hari na bamwe mu bayobozi babyishoramo,ugasanga barabikoresha More...
Tugeze mu gihe umuntu utazi gusoma no kwandika arimo asigara mu iterambere – Rwamukwaya
Umunyamabanga wa Leta muri Minisiteri y’Uburezi Rwamukwaya Olivier, yasuye ibikorwa by’uburezi bitandukanye N’ubwo mu gihugu hariho gahunda y’uburezi kuri bose, hari abakuze bahuye n’ingorane More...
Kamubuga: Bishimira uburyo gahunda y’ubudehe yabagejeje kuri byinshi
Bamwe mubaturage batuye mu karere ka Gakenke by’umwihariko abatuye mu murenge wa Kamubuga barishimira uburyo bamaze kwiteza imbere babikesha gahunda y’ubudehe kuko mbere yuko iyi gahunda itangira wabonaga More...
Gakenke: Youth conclude Urugerero
Youth in the northern district of Gakenke on June 24 concluded the Urugerero National Civic Program designed for High School graduates country wide. The programme has been going on for the last six months country More...
Gisagara: Intore zirashimirwa uruhare zigira mu iterambere ry’akarere
Ubuyobozi bw’akarere ka Gisagara burashima ibikorwa by’intore z’imparirwakurusha zishoje igihembwe cya gatatu cy’urugerero, aho buhamya ko izi ntore zigira uruhare rugaragara mu iterambere More...
Nyarugenge: Binyuze ku nkunga ya VUP bahabwa bashinze koperative yatumye biteza imbere
Abaturage bafashwa muri gahunda y’icyerecyezo 2020 Umurenge (VUP) bibumbiye muri Koperative GOBOKA yo mu murenge wa Nyarugenge mu karere ka Bugesera, baravuga ko amafaranga y’inkunga bahabwa yatumye More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...
Gatsibo: Hatangijwe itorero ry’igihugu bibutswa indangagaciro ziranga intore ku murimo
Minisitiri Busingye ari kumwe n’ubuyobozi bw’Akarere ka Gatsibo Abakozi b’Akarere ka Gatsibo bibukijwe indangagaciro zikwiye kuranga intore ku murimo, kuko ngo mu gihe izo ndangagaciro zikurikijwe More...


text:
Rubavu: Byari agahebuzo mu mugoroba wo kuramya no Guhimbaza Imana wateguwe na Korari Evangelique
Byari umunezero ku umugoroba wo kuri iki cyumweru tariki ya 3 Mata 2016, muri salle “Umucyo Christian Center (IGB) i Rubavu, ubwo haberaga igitaramo cyiswe umugoroba wo kuramya no guhimbaza Imana, cyateguwe na Korali Evangelique ikorera umurimo w’Imana mu itorero rya ADEPR Rubavu, Paroisse ya Gisenyi, umudududu wa Bethfague.
Iki gitaramo cyateguwe mu rwego rwo gusabana n’abakunzi b’iyi korari baturutse mu mpande zitandukanye. Uretse kwizihirwa n’indirimbo z’iyi korari, abitabiriye iki gitaramo bagize umwanya wo gusangira amafunguro ndetse n’ijambo ry’Imana bagejejwe ho na Pastor Karekezi Jean uyobora ishuri rya Bibiliya ryo Ku gisenyi (IPJ), ndetse habaho umwanya wo gushyigikira iyi Korali ku umushinga ifite wo kugura ibyuma by’umuziki no gukora indirimbo.
Korari Evangelique y’i Rubavu ( ADEPR)
Bwana Faustin HARERIMANA umuyobozi wa Korari Evangelique yagarutse ku nzira itoroshye banyuzemo kuva mu mwaka wa 1999 ubwo abana 20 bigaga mu ishuri ry’icyumweru batangizaga iyi korali kugeza uyu munsi aho igizwe n’abaririmbyi bagera kuri 80, Imaze gukora imizingo 2 (Album) y’indirimbo z’amajwi n’indi imwe y’amashusho ,ariko ikaba irimbanije imyiteguro y’iya 2 y’amashusho bateganya kuzatangira gukora muri Gicurasi uyu mwaka. Faustin kandi ashimira Imana kubw’ibyo imaze kubagezaho, ndetse anashimira abantu bose bagize uruhare mu kuba ibyo byose barabishoboye.
Bwana Faustin HARERIMANA umuyobozi wa Korari Evangelique
Kubwa Faustin HARERIMANA, Korari Evangelique ikataje, ariko iracyafite urugamba rukomeye mu iterambere ryayo kuko hafi 85% y’abaririmbyi baracyari abanyeshuri biga mu mashuri yisumbuye, bikaba bigoye kuba babona ubushobozi buhagije, gusa ashimira abafatanya bikorwa bayo kuko badahwema kuyiba hafi, dore ko no muri uyu mugoroba wo guhimbaza warangiye itewe inkunga ya 3,400,000Frw.
Korari Evangelique ni umwe muzikunzwe cyane muri iki gihugu dore ko nyuma ya Rubavu ndetse no mu gihugu cy’abaturanyi cya Kongo ubu abanya Kigali batagisiba kuyitumira, kuri ubu ikaba inateganya kuza mu ivugabutumwa muri kamena uyu mwaka aho bidahindutse yazaba iri mu itorero rya ADEPR Kicukiro ku umudugudu wa Nyakabanda. Ernest RUTAGUNGIRA


text:
Oct 01, 2015 admin Amakorali 0
Abakristo batandukanye batangajwe n’intera Korali Faradja yatangiye mu 1979 igezeho.ubwo kuri icyi cyumweru yamurikaga alubumu ya mbere y’amashusho nyuma y’imyaka 36 ivutse.
Korali Faradja, ikorera umurimo w’Imana mu itorero rya ADEPR , paruwase ya Kimihurura, mu rurembo rw’umujyi wa Kigali, ni imwe mu makorali akuze cyane muri iri torero. Abayigize bavuga ko byabanejeje kuba Imana yarabashoboje kwagura ivugabutumwa ryayo bakoresheje n’amashusho ibi ngo bikabaha icyizere ko hari benshi bazahinduka bamaze kumva indirimbo ziri kuri iyi alubumu.
Ni alubumu yiswe “ Gusenga kugira Imbaraga” , yitiriwe imwe mu ndirimbo ziyiriho. Nk’uko umuyobozi wa Faradja MASUMBUKO Jean Pierre Francois abitangaza, indirimbo nyinshi ziri kuri iyi alubumu zibanda ku kuvuga ko hariho iherezo, bityo ko buri wese agomba guharanira ko Yesu amubera umwami n’umukiza w’ubugingo bwe.
Ati “ ubundi ijambo Faradja ni ijambo ry’igiswahili risobanura “ Guhumuriza cyangwa Ihumure” rero usanga akenshi indirimbo zacu duhumuriza bantu ariko tukanababwira ko hazabaho iherezo.”
Ubwo kuri uyu wa 27 Nzeli 2015 Faradja, yamurikaga iyi alubumu y’indirimbo 10 z’amajwi n’amashusho, bamwe mu bayizi kuva muri 1979, bavuze ko bitangaje kubona hari korali irimo abaririmbyi bayimazemo imyaka 30 irenga.
Dukuzimana Jean Damascene ni umukristo mu itorero ry’akarere ka Rurindo, avuga ko nawe yanejwe cyane no kwibonera abantu barambye ku Mana bakarinda basaza. Ati “ njye mfite byinshi byantunguye, ngo muri iyi Korali harimo abakecuru 4 ngo bagiyemo mbere ya 1985, byankozeho, kandi byanyigishije, nibajije ukuntu usanga twe dukerensa imbaraga zacu twigira mu bindi ariko Imana nzi ko yamaze kumbabarira.”
Nk’uko byagarutsweho na Pasiteri Ignace Ntijyinama , umuyobozi w’umudugudu wa Kimihurura, akaba umwe mu baririmbye muri Korali Faradja, ngo mu ibarura ryakozwe basanze abapasiteri bagera kuri 15 baranyuze muri Chorale Faradja.
Bamwe muri bo ni Pasiteri Zigirumugabe ANTOINE, na Pasiteri LOUIS Second batangije Korale Faradja ndetse aba bombi bakaba aribo bashyize ku mugaragaro iyi Alubumu.
Iyi alubumu yamuritswe ni iya gatatu y’amajwi, ikaba iya mbere y’amashusho. Uretse iki gikorwa Korale Faradja ikoze, ngo yamenyekanye mu ivugabutumwa ryo kwagura itorero ADEPR mu Rwanda.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Umwenda w’ahera watabutsemo kabiri. Pasitori Uwambaje Emmanuel
"Umwenda ukingiriza ahera cyane utabukamo kabiri.....ibituro birakinguka.." Matayo 27:51-53
Turi abantu bakomotse mu bise by’urupfu rwa Yesu. Mu bintu byazanye Yesu ni ubugingo bwacu ngo bukire, amazu n’ibindi bintu sibyo byari intego ya mbere. Iyo dushimiye Yesu ko yaduhaye ibintu bifatika gusa tuba dupfobeje umurimo wo kuducungura yakoze.
Ibintu ni inyongera tuvana ku Mana, UBUGINGO nibwo bukomeye. Urugero : Iyo uguze telephone baguha ibigendana na telephone waguze uko niko UBUGINGO aribwo bukuru ibisigaye byose ni nka accessoires. Naho ibintu n’abadasenga barabigira kandi akenshi bagira ibirenze ibyo abizera batunze. Ntidukwiye gutekereza Imana ku tuntu duto.
Ibitangaza byabaye Yesu amaze gutanga :
Umwenda ukingirije ahera cyane watabutsemo kabiri. Mbere y’uko Yesu aza mu isi hari abantu Imana yari yarashyize ku ruhande itemeraga. Imana yatoranije Abisirayeli ibagira ubwoko bwayo ibaha amasezerano akomeye abandi ibashyira ku ruhande.
Mu bantu Imana yari yarashyize ku ruhande harimo Ishimayeli. Uyu nubwo yabyawe na Aburahamu ntabwo yari umwana wemewe n’Imana, byavugaga ko n’ubwo Ishimayeli ariho nta mugabane w’amasezerano yari afite ku Mana yari ku ruhande.
Abadakomoka kuri Isaka imbere y’Imana nta gaciro bari bafite. Esawu nawe Imana yari yaramwanze ikunda Yakobo iza kumuhindura ubwoko bukomeye imwita Isirayeli. Abakomoka kwa Esawu bari ku ruhande kuko nta mugabane bari bafite imbere y’Imana.
Abagore b’abisirayeli nabo ntibabarwaga, nta gaciro bagiraga. No mu masinagogi ntibicaraga hamwe n’abagabo, ntibari bemerewe kuvugira mu ruhame, mu minsi yabo y’imihango y’ukwezi barahezwaga kuko basaga nk’ikizira, bari bagenewe aho baba bari icyo gihe, isoko bahahiramo ndetse n’uwabakoraga yabarwaga nk’uwahumanye nawe.
Abana ndetse n’abasore bari munsi y’imyaka 30 nabo ntibari bafite agaciro. Abanyamahanga nabo Imana ntiyabemeraga, barahezwaga nta gaciro bari bafite. Imbere y’Imana ntacyo bari bavuze. Abafite indwara zidakira , ubumuga n’inenge yose, abo nabo ntibemerwaga babarwa nk’abazira. No mu muco w’Abisirayeli abatambyi babaga batoranijwe babanzaga kubagenzura bakabakuramo imyenda yose bakareba ko nta nenge iri ahatagaragara bafite ku mubiri. Niyo mpamvu abafite ubumuga nabo bari ku ruhande. Abari bafite uburwayi bwo mu mutwe ubwo aribwo bwose nabo ntibemerwaga. Abakene nabo bari ku ruhande nta gaciro bari bafite.
Ariko Yesu aje amaze gupfa umwenda ukingiriza ahera cyane utabukamo kabiri bisobanura ko buri wese imbere y’Imana yemerewe kwigererayo, abari kure y’amasezerano, ababarwaga nk’abazira bemererwa kwegera Imana. Kera byasabaga kuvuganirwa n’umutambyi ariko Yesu atabura icyadutanyaga n’Imana ubu buri wese ku giti yemerewe kwegera Imana akayibwirira.
Ibituro byarakingutse, imfunguzo z’urupfu n’ikuzimu Yesu yazatse Satani
Mbere ikuzimu waba ukiranuka waba ukiranirwa iyo wapfaga bose bajyaga hamwe bagatandukanywa n’umworera ariko satani ariwe ufite imfunguzo za kuzimu. Bigaragarira iyo umuntu yashakaga gushikisha ngo agarure umwe mu bapfuye byari byoroshye kugaruka, turebeye kuri Sauli wigeze kujya gushikisha bakamugarurira Samuel, icyo gihe bajya babagarurira abapfuye baciye ku bashitsi cyangwa abapfumu.
Ariko Yesu amaze gupfa yahise amanuka ajya kurwana na Satani amwambura izo mfunguzo abera bamwe batambagira mu murwa rwagati babonekera abantu hanyuma imibiri y’abapfuye bizeye Yesu arayimura ayijyana muri paradizo aho itakiri kumwe n’indi mibiri y’abapfuye batizera.
Imfunguzo z’urupfu Yesu yazambuye satani ubu nta butware agifite.
Dukwiye gushimira Yesu umurimo ukomeye yadukoreye cyane cyane abanyamahanga kuko twigijwe hafi y’Imana tutari mu bemerwaga nayo.
Pasitori Uwambaje Emmanuel


text:
Ntushobora kuvuga ko udakeneye ububike muri Banki; hari uburyo wagera kuri ubwo bubike, ndetse no mu mashyirahamwe.
UJYA :
- Ubika amafaranga yose mu mufuka wawe ngo uvungureho igihe cyose uyakene?
- Uguza amafaranga azishyurwa mugihe kiri imbere mubigo by’imari iciricitse?
- Utabona amafaranga y’ubwishyu kuko ntagihe ufite cyo kujya ahantu wishyurira?
- Woherereza inshuti amafaranga cyanga ubundi buryo bw’iposita, cyangwa se muyindi mikorere izigama?
Niba usubije yego kuri ibi bibazo ukeneye gucunga neza amafaranga yawe.


text:
sam.
02
juil.
2011
ISOMO RYA MBERE
lgitabo cy’Intangiriro (Intg 44, 18-21.23b-29 ; 45,1-5)
Yuda n’abavandimwe be, abahungu ba Yakobo, baza imbere ya Yozefu. 44,18Yuda aramwegera maze aravuga ati « Nyamuneka shobuja, ndakwinginze ngo wemerere umugaragu wawe agire icyo abwira databuja. Wirakarira umugaragu wawe n’ubwo uri nka Farawo ubwe. 19Databuja ubwe yari yabajije abagaragu be ati ‘Mbese muracyafite so n’umuvandimwe wundi?’ 20Nuko dusubiza databuja tuti ‘Dufite umukambwe n’agahererezi yabyaye mu busaza bwe ; uwo bava inda imwe we yarapfuye. Nta mwene nyina wundi asigaranye kandi data aramukunda.’ 21Hanyuma wabwiye abagaragu bawe uti ‘Muzamunzanire murebe. 23bUmuhererezi wanyu natamanukana namwe, ntimuzongera kumbona.’ 24lgihe rero dusubiye kwa data, umugaragu wawe, twamushyikirije ubutumwa bwa databuja. 25Hanyuma data atubwiye ati ‘Nimusubireyo mujye kuduhahira’, 26turamusubiza tuti ‘Nta bwo dushobora kumanuka. Icyakora turi kumwe n’umuhererezi wacu twakwemera tukagenda, naho ubundi ntitwabonana n’uwo muntu tutari kumwe n’umuhererezi wacu.’ 27Nuko umugaragu wawe, data, aratubwira ati ‘Muzi ko umugore wanjye twabyaranye abana babiri gusa. 28Umwe naramubuze, hanyuma ndavuga nti : nta kabuza yatanyagujwe n’inyamaswa ! Kandi kugeza ubu sindongera kumubona. 29None mwongeye kuntwara n’uyu nguyu ! Naramuka agize ibyago, muzatuma imvi zanjye zimanukana ishavu ikuzimu.’»
45,1Nuko Yozefu ananirwa kwitsinda imbere y’abo bari kumwe bose, arangurura ijwi ati «Nimusohore abantu bose bambise.» Nuko ntihagira usigara iruhande rwe, igihe Yozefu yibwiraga bene se, 2Maze araboroga arira, nuko Abanyamisiri baramwumva ndetse n’abo mu ngoro ya Farawo. 3Yozefu abwira bene se ati «Ndi Yozefu ! Data aracyariho?» Nuko bene se ntibashobora kumusubiza, kuko badagadwaga imbere ye. 4Maze Yozefu abwira bene se ati « Nimwigire hino. » Nuko baramwegera. , Aravuga ati « Ndi Yozefu, umuvandimwe wanyu mwaguze mu Misiri. 5Noneho nimushire agahinda, kandi mwibabazwa n’uko mwangurishije hano. Ni Imana yanyohereje imbere yanyu kugira ngo ndamire ubuzima bwanyu. »
ZABURI (Zab 105 (104), 16-17, 18-19, 20-21)
Inyik/ Nimwiyibutse ibikorwa bihebuje by’Uhoraho.
Uhoraho ateza inzara mu gihugu,
ibyo kurya birabura;
abanza koherezayo umuntu,
Yozefu, wari umaze kugurwa bucakara.
Ibirenge bye babibohesha ingoyi,
ijosi rye baryambika iminyururu,
kugeza ubwo ijambo ry’Uhoraho,
rigaragaje ko ari umwere.
Umwami ategeka kumubohora,
umutegetsi w’amahanga aramufunguza.
Amugira umugenga w’urugo rwe,
umutegetsi w’ibintu bye byose.
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya.
Ingoma y’Imana iregereje : nimwemere Inkuru Nziza !
Alleluya.
IVANJILI
+ Matayo (Mt 10, 7-15)
Muri icyo gihe, Yezu yabwiye intumwa ze cumi n’ebyiri ati 7« Aho munyura, muvuge ko Ingoma y’ijuru yegereje. 8Mukize abarwayi, muzure abapfuye, ababembe mubakize, mwirukane roho mbi. Mwahawe ku buntu, mutange ku buntu. 9Ntimwitwaze zahabu, feza cyangwa ibiceri mu mikandara yanyu ; 10ntimujyane kandi uruhago rw’urugendo, amakanzu abiri cyangwa inkweto, habe n’inkoni, kuko umukozi akwiye ifunguro. 11Aho rnugeze mu mugi cyangwa mu rusisiro, mujye mubaririza umuntu ukwiriye kubakira, maze mugume iwe kugeza igihe muzagendera. 12Nimugera iwe mumwifurize amahoro. 13Niba urwo rugo ruyakwiye, amahoro yanyu azarutahemo ; niba rutayakwiye, amahoro yanyu azabagarukira. 14Nibanga kubakira no kumva amagambo yanyu, muve muri urwo rugo cyangwa muri uwo mugi, mukunguta umukungugu wo ku birenge byanyu. 15Ndababwira ukuri : ku munsi w’urubanza, Sodoma na Gomora bizadohorerwa kurusha uwo mugi.


text:
Aba Local Defense barasabwa guhindura isura mbi itari iy’ubunyangamugayo ibavugwaho
Bamwe mu bashinzwe umutekano mu karere ka Muhanga bazwi ku izina ry’aba-local Defense basabwe guha agaciro akazi bakora kuko hari abatari bake byagaragaye ko bakora ibikorwa bisebesha abakora aka kazi. Ibi More...
Kirehe-Bahawe Telfone mu rwego rwo kujya batanga raporo z’ibiza buri munsi
Mu rwego rwo kumenya Ibiza aho byabaye no kubyirinda Minisiteri ishinzwe kurwanya ibiza no gushyura impunzi (MIDIMAR)kuri uyu wa 14/05/2012 yahaye telephone abayobozi bashinzwe imibereho myiza mu mirenge yosse igize More...
Ngoma: Ntibacyandikisha abana bavutse cyangwa abitabyimana kuberako batagira umukozi ushinzwe irangamimerere
Kuba hari imirenge imaze igihe kinini itagira abakozi bashinzwe iranga mimerere bituma abaturage batakibaruza abana babo bavutse ndetse n’abantu bitaba imana. Nkuko byagaragajwe na commission y’ inama More...
Akarere ka Gakenke karacyari inyuma mu kwitabira kuringaniza urubyaro
Mu gihe umuhigo wo kuringaniza urubyaro ku kigeranyo cya 52% usigaje amezi atatu urangire, imibare yashyizwe ahagaragara mu nama yo kuri uyu wa kabiri tariki ya 20/03/2012 igaragaza ko Akarere ka Gakenke kacyiri More...


text:
Professor Walter J. Veith Ni umuvuga butumwa ukora ingendo nyinshi atwara ubutumwa haba mu majyaruguru ya America n’ahandi hose ku isi. Atanga amahugurwa akubiye mo ubuvumbuzi butangaje atanga ku mbaga yabantu benshi.
Ibi byigisho biba bikubiyemo ubushakashatsi bwemeza ubuhanuzi, Agahamyako Imana yaremye kandi akagaragaza inkomoko y’inyigisho zibinyoma zihakana Iremwa. Mu zindi nyigisho zikomeye atanga n’izubuzima, zikaba ziboneka ku bitabo no kuburyo bwa’ama DVDs.
Ibyigisho bye biboneka ku ma DVDs n’ibi bikurikira:


text:
Kutirinda ku bakobwa ngo byaba bifitanye isano n’isenyuka ry’ingo muri iki gihe?
Nk’uko inyigo yakozwe n’ikigo “Institute for Family studies”, yasohotse mu minsi ishize ibivuga, Abakobwa bashatse bakiri amasugi nibo bafite amahirwe menshi yo kudatandukana n’abagabo, nyuma y’imyaka 5 babanye. Iyo nyigo kandi yerekanye ko abakobwa bashyingiwe guhera mu mwaka wa 2000, barabonanye mbere y’uko bashaka n’abagabo bageze kuri 2, bahura nyuma y’imyaka 5 n’ikibazo cyo gutana n’abagabo babo ku rwego rumwe n’abari barahuye mbere y’uko bashaka, n’abagabo 10 cyangwa barengaho.
Impamvu z’ibi byose ziraturuka ku kudohoka kw’ababyeyi ku ndangagaciro z’umuco, cyane cyane ku zerekeranye n’ibyo guhuza ibitsina. Abantu benshi muri iki gihe bafata imibonano mpuzabitsina mbere yo gushaka nk’ikintu gisanzwe, benshi baba biteguye kuba baba barabikoze nka kabiri cyangwa gatatu, mbere yo gushaka.
Ubushakashatsi bwari bwakozwe mbere y’ubu, bwagaragaje ko gukora imibonano mpuza bitsina kenshi mbere yo gushaka, biganisha ku mibanire itarimo umunezero, kandi bikongera amahirwe (risque) yo gutandukana ku rwego rwo hejuru. Abagabo benshi bo muri Amerika ubu bajya gushaka batizeye ko uwo bagiye gushakana nawe ari isugi. Icyo ni ikintu n’abasore wumva barakiriye ko ariko bimeze. Ikindi cyagaragaye nuko benshi mu bakobwa bashatse bakiri amasugi cyangwa se baragize imibonano mpuzabitsina mike, batangaje ko kimwe mu byabafashije kwifata ari uko bafite “Ukwemera”(Imana), bakaba bajya gusenga. Benshi mu masugi, ngo ni babandi usanga bakunda kujya gusenga nibura nka rimwe mu cyumweru.
“Ikindi kigaragaje nuko kuva mu mwaka wa 1990 kugeza muri 2000, abakobwa b’amasugi bubatse ingo, umubare munini ari uwabasenga Imana, kandi ngo muri icyo gihe umubare w’ingo zitandukana wagiye ugabanyuka. Ibyo bigaragaza ko mu ngo z’abantu bajya kenshi mu nzu y’Imana, ariho hagaragara ubutane bwo ku kigero gito.” Uwo ni Wolfinger ubivuga, yanatangaje ko atarabona ubusobanuro nyabwo bw’impamvu, abakobwa bahuye n’abagabo babiri bahura n’ingorane zo gutana kimwe n’abahuye n’abagabo benshi.
Ikindi cyagaragaye nuko abantu bakuze batabana n’ababyeyi babo bombi, aribo bahura, n’abo bahuza ibitsina benshi, bityo akaba ari nabo bahura cyane n’ibibazo byo gutandukana.
Nubwo umuntu atafata umwanzuro koi bi bishimangira ukuri ijana ku ijana ry’ibibera hiruya o hino ku isi, ariko na none umuntu yavuga ko kutirinda kw’abakiri ingaragu kwa hato na hato gushobora kuba intandaro y’isenyuka ry’ingo zo muri iki gihe, ibintu bifata intera ikabije uko iminsi igenda ishira haba mu bantu muri rusange ndetse n’abakristo hirya no hino ku isi.
Ni byiza ko uburere bwitabwaho cane n’ababyeyi ndetse n’abanti bose bafite aho bahurira no kurera ariko na none ipfundo ry’ingo nziza umuntu yatanga ni Ukubaha Imana, kuyiyoza inzira kuko ibyo umuntu yakora byose hatarimo Imana bishobora kudatanga umusaruro ukwiye.
Bibiliya isobanura ko Uwiteka atari we wubaka, abubatsi baruhira ubusa, atari we kandi urinda abarinda babera amaso ubusa. Imana ishoboze umuntu wese guhagarara mu mwanya imwifuzamo kugira ngo twubake imiryango myiza, itorero ryiza ndetse bizafasha no kugira igihugu gifite ejo hazaza.
MITALI Adolphe


text:
Urwenya: Umusaza Karuhije
Umusaza Karuhije
Umusaza Karuhije yakuviriye Rubago ajya kwivuza i Rukoma, bamuha taransiferi muri CHK. Aragiye abonana na muganga, aherekejwe n’agahungu ke ka bucura. Igihe cyo gutaha ayobera ahahoze gare mu mujyi wa Kigali, kuko yaherukaga mu mujyi cyera. Arinjira, ageze mu muryango wa Nakummatt, abona akaryango keza abantu baza bagakanda ahantu kagafunguka, bakinjira kakongera kakifunga, abantu bagatumbagira iyo hejuruuuuuu…abareba. Yabera yari atarabona asanseri. Igihe acyibaza ibyo aribyo, abona haje agakecuru, gakanda ha hantu, umuryango urafunguka, agakecuru kinjiramo, umusaza abona karatumbagiyeeeeee….mu kanya agiye kubona abona hamanutse undi muntu, arebye abona ni inkumi, bimutangaza ukuntu winjiramo uri umukecuru ugasohoka uri inkumi, ahita abwira umuhungu we, ati “sha, cyo gira bwangu ushake aho bategera, wihute ujye mu rugo unzanire nyoko hano….”
Shyiraho Igitekerezo!
Subscribe to: Post Comments (Atom)


text:
Uyu mugani baca ngo: “Yigize kahangaharya”, bawuca iyo babonye umuntu wanze kuva ku izima, akagarambira ushaka kumutegeka ku gituna; ni bwo bagira, bati: “Naka uriya yigize kahangaharya”. Wakomotse kuri Hangaharya wo mu Nyantango (Kibuye); ahagana mu mwaka w’i 1600.
Hangaharya uwo akiri muto yari umugaragu wa Cyubaka (umuhinza wo mu Nyantango wishwe n’ibwami; umwe wakomotseho igisigo kigera aho kivuga, kiti: mu Kiberabagore barimutse iwa Miganda; Kiberabagore ni Nyantango; ku bw’intango y’icyibo; na yo Miganda ni Cyubaka: ku bwo kubakisha imiganda). Aho ibwami biciye Cyubaka rero ingabo ze zicitse ku icumu zicikira mu ishyamba rya Nyantango zirinyegeramo zigira ibyigomeke, Hangaharya aba umutware wazo; akomeza kuzigandisha azibuza kuyoboka ibwami, imyaka irahita indi irataha. Ku ngoma ya Semugeshi, rubanda rwayobotse bagahora bavuga ngo “Hangaharya ni gakushwa; yigomekanye ingabo za Cyubaka mu ishyamba rya Nyantango ziraryigarurira!”
Biba aho bishyira kera, Semugeshi yumva bivugwa bityo akarakara; ageze aho azigabamo ibitero; uko ingabo ze ziteye, inyeshyamba za Hangaharya zikazibera ibamba. Ariko kuko ngo: “Urwanze gushira ruhinyuza intwali!” Byageze aho, izo nyeshyamba zirabirambirwa, havamo zimwe ziramena zijya kwihonga no kuyoboka ibwami. Semugeshi arazakira arazitonesha bituma zimuhishurira amageza yo gushyikira Hangaharya; arishima cyane kuko abonye uburyo bwo kumara amagomerane mu Nyantango.
Nuko bukeye umwe mu ntati za Hangaharya zayobotse Semugeshi, asaba kuyobora ingabo zitera Hangaharya n’inyeshyamba ze; ubwo noneho Hangaharya ahanyanyaza ay’ubusa, afatwa mpiri baramujyana. Bamugejeje kwa Semugeshi amubaza icyatumye amugandishiriza. Hangaharya, ati: “Ni uko nari mpatswe na Cyubaka ampatse neza, aho mboneye mumwishe birambabaza bituma nkugandira: unteye ndemera turarwana. Ariko kandi n’ubwo mwamfashe bwose ntimugire ngo mwamfashe ndi imbwa, ndi umugabo: dore iminsi twarwanye muzi ko itari mike! Ubu nawe unyikirije ugasa na Cyubaka nakubera umugabo.” Abari aho basekera icyarimwe, kuko avuze ko Semugeshi aramutse amukijije yaba asa na Cyubaka. Semugeshi arabahindukirana, ati: “Muramuseka ubusa, ubu ku bwe Cyubaka aramundutira, kuko ari we wamukijije. Abwira Hangaharya, ati: “Ubu ngiye kukurutira Cyubaka: ubundi wari umugaragu we gusa, noneho jye ndamugusimbuje; nguhaye igihugu yategekaga cyose.
Hangaharya rero ahera ko abohorwa aba umutware wa Semugeshi; amukurira ubwatsi amutegekera ibya Cyubaka byose. Kuva ubwo, Rubanda batangira kumutangarira; babona umuntu wese wanze kuva ku izima akagarambira ushaka kumutegeka ku gituna, bakamugereranya na Hangaharya, bati: “Uriya muntu yigize kahangaharya” (aka Hangaharya).
Kwigira kahangaharya = Kutava ku izima